Memilih Penutup Muka Terbaik Yang Menghalang Titisan

Berikutan situasi pandemic Covid-19, rakyat digalakkan memakai penutup muka bagi mencegah penularan p3nyakit wabak berkenaan. Dan bermula 1 Ogos lepas, rakyat diwajibkan memakainya di tempat-tempat tertentu seperti rumah ibadat, pasar, perkumpulan sosial dan pengangkutan awam. Tetapi jenis penutup muka manakah yang dianggap berkesan bila dipakai semasa berada di luar?

Untuk menguji penutup muka mana yang paling sesuai, sekumpulan penyelidik dari Universiti Duke mengadakan satu eksperimen mudah dengan menguji 14 jenis topeng atau penutup muka berbeza. Ini berikutan dengan situasi pandemik Covid-19, ada yang memilih membeli penutup muka fabrik atau menghasilkan penutup muka sendiri di rumah.

Walaupun mengikut konsesus ramai pakar bahawa memakai penutup muka boleh mengurangkan penularan Covid-19, kebanyakan ujian pengujian topeng muka dibuat pada topeng muka seperti penutup muka pembedahan atau penutup muka N95. Ini mengundang rasa ingin tahu kenapa tidak ujian sama dikenakan kepada penutup muka yang longgar atau penutup muka.

Ketua penyelidik Martin Fischer berkata, “Penutup muka pembedahan selalunya dipakai oleh kakitangan perubatan dan sudah diuji beberapa kali dalam persekitaran klinikal. Tetapi setakat yang kita tahu, tiada kaedah yang mudah, cepat dan murah bagi menunjukkan keberkesanan kepelbagaian jenis penutup muka.”

Untuk mengatasi masalah ini, mereka menggunakan sebuah lensa yang menukar laser kepada lapisan cahaya. Cahaya tersebut akan bersinar melalui sebuah ruang tertutup yang diperbuat daripada kadbod dan pita pembalut. Ia sekaligus mendedahkan bila titisan air melepasinya dengan keputusan dirakam menerusi kamera telefon bimbit.

Dalam eksperimen ini, Fischer dan rakan-rakan penyelidiknya meminta peserta bercakap terhadap lapisan cahaya dengan frasa berbunyi, “Kekal sihat, semua.” Semasa peserta-peserta ini bercakap, mereka memakai 14 jenis penutup muka yang berbeza. Hasil keputusan mendapati bila seseorang itu bercakap, titisan kecil dikeluarkan sekaligus mengakibatkan penularan penyakit tanpa perlu batuk atau bersin.

Tetapi dengan memakai penutup muka, ia dilihat berjaya menghalang titisan kecil ini daripada keluar. Keputusan eksperimen turut mendedahkan penutup muka N95 sebagai penutup muka yang paling berjaya menghalang titisan kecil ini daripada keluar, diikuti oleh penutup muka pembedahan dan penutup polipropilena.

Tetapi penutup N95 yang berinjap dilihat kurang berkesan menghalang titisan kecil daripada keluar. Tambah Fischer, “Penutup-penutup ini berfungsi bila bernafas tetapi boleh terbuka bila bercakap, sekaligus melepaskan udara yang tidak ditapis.

“Dengan erti kata lain, ia berkesan melindungi pemakai dari persekitaran luar tetapi tidak berkesan melindungi orang lain daripada pengguna dan itu peranan kedua paling penting dalam mengurangkan penularan Covid-19.” Penutup ini diletakkan sebaris dengan topeng-topeng lain seperti penutup kapas dan penutup yang dikait.

Tetapi topeng muka yang berada pada kedudukan tercorot yang dianggap mengejutkan. Bandana berada di kedudukan tercorot tetapi topeng muka yang tidak sepatutnya dipakai ialah penutup leher bulu biri-biri. Menurut Fischer, bahan tersebut dilihat memecahkan titisan kepada komponen yang lebih kecil sekaligus membolehkan ia lebih mudah tersebar dan menjangkiti orang lain.

Isu topeng muka dengan bahan berbeza ini turut menarik perhatian Ketua Pengarah Kesihatan, Datuk Dr Noor Hisham Abdullah dalam satu kenyataan medianya pada 1 Ogos lalu. Dalam kenyataan tersebut, Kementerian Kesihatan menggariskan dua jenis penutup muka yang boleh digunakan bagi membendung penularan COVID-19 di negara ini iaitu topeng muka perubatan dan bukan perubatan.

Bagaimanapun, katanya, topeng muka bukan perubatan jenis fabrik yang ada dalam pasaran, berkemungkinan tidak menepati ciri disarankan oleh Pertubuhan Kesihatan Dunia (WHO). Justeru, tambahnya, penutup muka terbabit boleh dipakai untuk kegunaan orang awam tetapi keberkesanannya mungkin berbeza, bergantung pada jenis dan bilangan lapisan kain yang digunakan.

RUJUKAN:

Aziz, Ilah Hafiz dan Parzi, Mohd Nasaruddin. (2020). COVID-19: 2 jenis pelitup muka bendung penularan. Berita Harian. https://www.bharian.com.my/berita/nasional/2020/08/717043/covid-19-2-jenis-pelitup-muka-bendung-penularan

Dockrill, Peter. (2020). Simple New Experiment Reveals Which Face Masks Are Best at Blocking Droplets. Science Alert. https://www.sciencealert.com/simple-low-cost-experiment-reveals-which-face-masks-are-best-at-blocking-droplets


Bush Senior VS Bush Junior

George Herbert Walker (H.W.) Bush, bekas Presiden US dari tahun 1989-1993 baru saja meninggal dunia pada usia 94 tahun.

Jangan keliru, Bush ini bukan Bush yang berkaitan dengan 9/11, Perang Afghanistan dan Perang Iraq. Yang tu ialah George Walker (W.) Bush, anak kepada George H.W. Bush, menjadi presiden pada tahun 2001-2009 dan baru berumur 72. Tapi seriously confusing ayah dan anak nama sama.

George H.W. Bush (Bush Senior) mempunyai reputasi baik di kalangan pengkaji politik antarabangsa kerana dia merupakan salah satu daripada 3 presiden US “realis” yang ada pada era pasca-Perang Dunia Kedua. Yang selainnya ialah Dwight Eisenhower (1953-1961) dan Richard Nixon (1969-1974).

Realis bermaksud mereka yang mengambil pendekatan dasar luar secara realistik, pragmatik, cermat, tidak lebih-lebih dalam tunjuk power dan menjaga imbangan kuasa (balance of power) antara negara. Dalam hal ini Bush Senior berbeza dengan Bush Junior.

Selepas Saddam Hussein menyerang Kuwait pada 2 Ogos 1990, Bush Senior telah bercampur tangan untuk melindungi kepentingan US (minyak) di Teluk Parsi, maka berlakulah “Perang Teluk” (Gulf War).

Tapi untuk mengelakkan US dilihat sebagai penceroboh, Bush Senior mengajak semua negara Arab untuk sama-sama menentang Saddam, ini termasuk Hafez al-Assad (dalam gambar), presiden Syria yang dilihat sebagai musuh US dan sekutunya (Israel dan Saudi). Assad melihat ini sebagai peluang emas untuk mengagalkan Saddam yang merupakan pesaingnya, dan pada masa yang sama memperbaiki hubungan dengan US.

Selepas US dan pakatan mencapai kemenangan, Bush Senior tidak menggulingkan Saddam kerana dia sedar Saddam merupakan “necessary evil” yang perlu untuk memelihara keseimbangan kuasa antara Saudi dan Iran, dan hanya Saddam cukup kuat untuk memelihara kestabilan Iraq. Jadi Bush Senior membiarkan Saddam terus berkuasa, US cuma mengenakan sekatan ekonomi ke atas Iraq sahaja.

Tapi Bush Junior membelakangi kebijaksanaan ayahnya. Bukan saja Bush Junior gelojoh menyerang Iraq tanpa persetujuan dari PBB, dia juga menggulingkan dan membunuh Saddam. Akibatnya, Iraq jadi kucar kacir, hubungan Saudi dan Iran semakin tegang, dan Timur Tengah tidak kenal erti keamanan.

Hafez al-Assad juga merupakan seorang realis. Sepanjang Hafez al-Assad memerintah, dia sangat menjaga keseimbangan antara Syria, Iran, Saudi, Rusia dan US, tidak sesekali membenarkan negara lain mempengaruhi kebebasan bertindak Syria.

Tapi anaknya Bashar al-Assad telah bercondong habis ke Rusia dan Iran, menyebabkan Syria terperangkap dalam permaninan kuasa-kuasa besar dan tidak mampu bertindak secara bebas seperti zaman pemerintahan ayahnya.

Mungkin kedua-dua Bush dan Assad pun tak sangka legasi mereka akan rosak di tangan anak-anak mereka.


Keringnya Sungai Eufrat Petanda Malapetaka Ngeri Sebelum Kiamat

Semua orang Islam sentiasa mengingati Hari Kiamat. Walaupun mungkin bukan setiap hari, ada masanya peristiwa besar ini akan melintasi fikiran kerana itulah sebahagian daripada iman. Apa yang tercipta pasti dimusnahkan. Dan kemusnahan ini diselitkan dengan macam-macam tanda amaran… yang salah satunya melibatkan Sungai Eufrat.

Umumnya, Sungai Eufrat (dan Sungai Tigris) mendapat perhatian seluruh dunia kerana keberkatan yang melimpah bersama airnya.

Walau bagaimanapun sejak kebelakangan ini dua sungai besar ini sedang surut, mencetuskan kacau bilau yang menghala ke arah malapetaka besar terhadap negara-negara berpaut pada limpahannya. Krisis surut ini sudah lama bermula… tetapi dikeruhkan akibat tindakan Turki yang membina banyak empangan (Sullivan, 2022). Banyak tempat cantik terkena tempias, menjadi kering hingga terbinasa terus (AFP, 2022).

Sebelum itu, kami ingin menjemput kalian beli buku KITAB TAMADUN ISLAM. Kelahiran Nabi akhir zaman, iaitu Nabi Muhammad SAW merupakan suatu bukti bahawa telah lahirnya sebuah peradaban yang agung. Ketika kebanyakan daripada tamadun itu terbina dan berdiri di tepian laut serta lembangan sungai, kuasa Tuhan mentakdirkan tamadun Islam berdiri di tengah-tengah padang pasir yang kering kontang. Baginda tekun mengajar umatnya erti sebuah kehidupan melalui cebisan-cebisan wahyu daripada Tuhan sehingga ia lengkap menjadi sebuah kitab agung, yakni al-Quran. Link pembelian: https://bit.ly/3w7DACH

Mengupas Perspektif Eskatologi Mengenai Eufrat

Surutnya Sungai Eufrat sudah lama disebut baginda nabi. Ia bukan suatu ramalan… yakni petanda kerana nabi sudah tahu apa yang manusia biasa tidak tahu. Sabda Baginda Rasulullah:

“Tidak terjadi hari kiamat itu sehingga Sungai Furat menjadi surut airnya sehingga ternampak sebuah gunung daripada emas. Ramai orang berperang untuk merebutkannya. Maka terbunuh sembilan puluh sembilan daripada seratus orang yang berperang. Dan masing-masing yang terlibat berkata ‘mudah-mudahan akulah orang yang terselamat itu.” – [HR Muslim 5152].

Petanda ini menggambarkan konflik yang sangat besar melibatkan Sungai Eufrat. Tidak terbayang jika 20,000 anggota berperang (daripada kedua-dua pihak) di situ… 200 saja yang selamat. Itu kalau 20,000… kalau 100,000? Senang cerita, konflik yang tersangat dahsyat. Jika disingkap dalam sejarah, tiada konflik yang setanding petanda ini. Perang-Perang Dunia pun tidak berlaku sebarang pertempuran yang sebegitu besar.

Masalahnya Sungai Eufrat sekarang semakin surut. Semakin surut. Belum surut sepenuhnya lagi. Dan sekarang ini pun sudah berbunyi bibit-bibit konflik walaupun masih bernada tenang. Dalam riwayat lain pula disebutkan:

“Sudah dekat suatu masa di mana Sungai Furat akan menjadi surut airnya lalu ternampak perbendaharaan daripada emas, maka barang siapa yang hadir di situ janganlah ia mengambil sesuatu pun daripada harta itu.” – [HR Bukhari 6586 Muslim 5153].

Tidak pasti apa yang tersembunyi di situ… jika memang betul-betul emas, ataupun sesuatu sumber yang tersangat bernilai, mirip emas. Namun benda ini tidak penting. Yang penting, sesuatu akan timbul dan memulakan perebutan. Dan buat masa ini, sudah ada benda yang timbul selepas surutnya Sungai Eufrat. Ambil contoh pada tahun 2009 lagi. Sungai Eufrat terus, lantas terjumpa harta-harta arkeologi yang sudah lama tersembunyi (Garcia-Navarro, 2009).

Bahan arkeologi ini adalah daripada sebuah tamadun purbakala yang menghuni di bumi Anbar. Harta-harta ditemui jauh sekali emas bertaraf perbendaharaan. Namun penemuan ini seolah-olah memberi gambaran. Memang Sungai Eufrat pernah ada tamadun purbakala yang berpaut padanya. Malah pada tahun 2019, pakar arkeologi menemui tinggalan sebuah istana begitu luas… cuma di Sungai Tigris, yang juga sedang surut (Guy, 2019).

Timbulnya benda-benda ini membolehkan semua nampak kebarangkalian yang bakal menanti. Tidak tahu kenapa emas ini direbut pihak tertentu. Tidak tahu kenapa negara emas ditemui dinafikan hak mutlak. Mungkin memang emas tersangat bernilai, jauh lebih bernilai daripada emas sekarang. Ataupun sumber alam diperlukan dunia sampai berperang.

Apa yang pasti: nabi tidak menipu.

RUJUKAN:

AFP. (2022, Ogos 17). The ‘Garden of Eden’ is now a desert, after years of drought. The Telegraph.

Garcia-Navarro, L. (2009, Mac 20). Drought reveals Iraqi archaeological treasures. NPR.

Guy, J. (2019, Jun 30). Ancient palace emerges from drought-hit Iraq reservoir. CNN.

Sullivan, P. (2022, Julai 21). It won’t be oil that decides Iraq’s future. The National News.


Kenapa Harga Iphone Makin Mahal Di Malaysia?

Iphone adalah satu rausyanfikir ataupun inovasi yang dihasilkan oleh Apple dan telah mengubah dunia telefon pintar secara keseluruhannya.

Walaupun Iphone sering kali dilabel lembab kerana lambat beradaptasi dengan teknologi terkini tetapi setiap kali ciri terbaru Iphone keluar pasti akan diikuti.

Walau bagaimanapun, Iphone sering kali dianggap sebagai mainan para elitis dan bangsawan kerana harganya yang tidak masuk akal. Malahan dengan harga yang sama anda boleh dapatkan sebuah motorsikal 110 cc untuk dibawa pergi mencari sesuap nasi.

Tahukah anda, harga Iphone sebenarnya meningkat sedikit sahaja dari model ke model tapi kenapa masih mahal di Malaysia? Ayuh soroti artikel ini.

Ketika Iphone 5 dikeluarkan pada 2012, harganya adalah sekitar RM2,199 sehingga RM2,799 bagi pasaran Malaysia. Lapan tahun selepas itu, Iphone 12 muncul di Malaysia dengan tanda harga bermula dari RM3,399 sehingga RM6,699.

Jika kita mengambil nilai maksimum harga kedua-dua model Iphone ini, jurangnya adalah sekitar RM4,000. Ianya merupakan satu jumlah yang sangat besar dan Iphone masih lagi mendapat tempat di hati masyarakat walaupun agak mahal.

Sekarang ini kita lihat pula perbandingan harga antara Iphone 5 dan Iphone 12 bagi pasaran Amerikat Syarikat. Pada tahun 2012, harga Iphone 5 di Amerika Syarikat bermula dari $649 sehingga $849.

Manakala harga bagi Iphone 12, lapan tahun selepas itu adalah sekitar $943 sehingga $1,071. Kalau kita mengambil nilai maksimum kedua-dua model tersebut bagi pasaran Amerika Syarikat, jurang harganya berbeza $128 sahaja.

Pasti kita semua merasa pelik dengan insiden ini kerana $128 pada hari ini adalah RM514.88 dalam  mata wang kita.

Jika kita tukarkan nilai dalam dolar As ke ringgit Malaysia bagi harga Iphone 5 dan Iphone 12 pasaran Amerika Syarikat pula, ianya akan berbeza sekitar RM1700 dan bermakna lebih rendah berbanding RM4000 mengikut pasaran Malaysia.

Walau bagaimanapun, usah berasa aneh kerana setiap perkara itu ada penjelasannya, Jangan pula kaitnya dengan teori konspirasi ataupun kartel telefon pintar. Jawapan sebenarnya kepada kekusuatan ini adalah mudah sahaja iaitu pertukaran mata wang.

Tahukah anda pada tahun 2012, pertukaran mata wang antara dolar AS dan Ringgit Malaysia adalah $1 bersamaan RM3.06. Jadi tidak pelik apabila harga Iphone 5 keluaran terbaru pada masa itu tidaklah terlampau mahal seperti harga sebuah motorsikal.

Nilai mata wang Malaysia yang agak tinggi membuatkan harga Iphone masih lagi dibawah harga berpatutan untuk dimiliki rakyat tempatan. Namun beberapa tahun selepas itu harga model terbaru Iphone terus meningkat RM4,000 sehinga menjangkau harga RM7,000.

Ianya adalah perkara biasa jika kita lihat pertukaran wang antara dolar AS dan ringgit Malaysia pada hari ini. Sejak berlakunya pertukaran kerajaan, nilai ringgit Malaysia langsung tidak pernah naik ke paras RM3 bersamaan $1.

Kali terakhir ringgit Malaysia mencapai angka tersebut adalah pada tahun 2015 iaitu $1 bersamaan RM3.90.

Selepas itu, ringgit Malaysia terus jatuh ke paras RM4 bersamaan $1 dan tidak pernah naik tinggi sehinggalah ke hari ini. Jadi ini adalah alasan terkuat mengapa harga Iphone terus menerus menjadi mahal di Malaysia.

Jikalau mahukan harga Iphone model terbaharu dengan lebih rendah, kita harus pastikan nilai mata wang Malaysia lebih tinggi berbanding hari ini.

Cuba bayangkan jika $1 bersamaan RM2.70, pasti kita akan dapat membeli produk-produk keluaran Apple dengan lebih murah dan berpatutan.

Artikel ini juga boleh dibaca di laman kewangan dan ekonomi kami, The Outlook.


SosMA – Keselamatan Negara bukan untuk Dipolitikkan

Baru-baru ini, 12 individu telah ditahan kerana dipercayai mempunyai kaitan dengan kumpulan pengg4nas yang dikatakan telah ditumpaskan, iaitu Liberation Tiger of Tamil Eelam (LTTE) di bawah Akta Kesalahan Keselamatan (Langkah-Langkah Khas) [Security Offences (Special Measure) Act)] yang lebih dikenali sebagai SosMA telah menimbulkan semula tuduhan bahawa akta tersebut adalah tidak berpelembagaan dan tidak berperikemanusiaan.  Daripada dua belas individu yang ditahan itu, dua orang adalah merupakan ahli Dewan Undangan Negeri di bawah Parti Tindakan Demokratik (Democratic Action Party – DAP), parti tersebut dengan cepat menaikkan isu bahawa penahanan tersebut adalah tidak berperikemanusiaan dan tidak logik kerana mereka mendakwa pergerakan tersebut telah lama tumpas, dan mereka beriya-iya membawa usul untuk membubarkan akta tersebut. Malangnya, politik dan keselamatan tidak berjalan seiring.  Dan kita sudah mempunyai begitu banyak pengalaman lampau sebagai contoh.Gadis dari IpohSebelum LTTE, sebelum Daish, dan malahan sebelum kita perlu berhadapan dengan al Qaeda, kita menghadapi ancaman dari fahaman k0munis.Di tahun 50’s, k0munis memiliki kelebihan kerana mereka telah mengasah keupayaan mereka dalam peperangan gerila.  Dan antara punca kelebihan mereka ini adalah sumbangan daripada seorang wanita yang kelihatan tidak bersalah dari Ipoh (dia sebenarnya berasal dari Guangzhou, China dan berhijrah ke Ipoh ketika berumur 6 tahun bersama keluarganya).  Namanya adalah Lee Ten Tai, atau lebih dikenali sebagai Lee Meng.

Berusia 26 tahun (pada tahun 1952), dia sebenarnya seorang gerila bawah tanah yang berdedikasi kerana telah menyertai pertubuhan itu pada tahun 1942 ketika dia berumur 16 tahun.  Disebabkan kecekapan dia mengendalikan maklumat, Chin Peng telah mengaturkan untuk dia mengendalikan rangkaian komunikasi maklumat untuk keseluruhan Parti Komunis Malaya.  Dia juga bertanggungjawab mengendalikan skuad khas dalam PKM yang dikenali sebagai Skuad Lincah Khas (Special Mobile Squad) yang dipertanggungjawabkan untuk melakukan pembvnuhan ke atas pegawai polis dan musuh politik mereka.  Salah satu s3rangan mereka adalah percubaan membvnuh Tun Tan Cheng Lock menggunakan b0m tangan.

Biarpun kedudukannya yang penting dalam pertubuhan haram tersebut, tidak ada sesiapa yang menjangkakan bahawa dia adalah seorang pemimpin komunis.  Sehinggalah kemunculan Detektif Inspektor Irene Lee dari Cawangan Khas.  Cekal dan bijak, akhirnya buku bertemu ruas.  Detektif Inspektor Irene telah menyamar sebagai anggota Min Yuen dan berjaya membongkarkan rangkaian Lee Meng.  Dan dia sendiri mendapat peluang untuk menahan Lee Meng.

Malangnya, kes Lee Meng dipolitikkan dari awal.  Pada tahun 1952, sesetengah pegawai Cawangan Khas British bersikap keterlaluan dalam cara mereka menangani ancaman komunis dan Lee Meng dilihat sebagai mangsa kepada keangkuhan pegawai British.  Dengan penyebaran maklumat palsu oleh Min Yuen, ahli politik tempatan telah mempertahankan Lee Meng, termasuklah Tun Tan Cheng Lock yang dia pernah cuba bvnuh sebelum ini.Kes Lee Meng mendapat perhatian antarabangsa sehinggakan kerajaan k0munis Hungary menawarkan untuk menukarkan Lee Meng dengan seorang peniaga British yang telah ditahan atas tuduhan mengintip di Budapest.  Walaupun tekanan demi tekanan dikenakan, terdapat banyak bukti kukuh dan Lee Meng telah dijatuhkan hukuman m4ti.Namun, dia mendapat kebebasan yang didambakan itu kerana Sultan Perak ketika itu telah bertitah untuk mengampunkan Lee Meng.  Dia kemudiannya dibuang negara ke China, di mana dia akhirnya menunjukkan belang sebenarnya sebagai seorang k0munis.  Kemudiannya, dia berkahwin dengan seorang anggota pulitburo utama, Chen Tian @ Chen Tien.Nota:Walaupun terdapat dakwaan bahawa Chin Peng yang bertanggungjawab untuk memulakan perjanjian Haadyai, orang yang bertanggungjawab memulakan rundingan itu sebenarnya adalah Chen Tian.  Menghidap kanser paru-paru tahap terakhir, dia memohon untuk mendapatkan pendamaian dengan kerajaan Malaysia.  Penglibatan Chen Tian diriwayatkan dalam sebuah buku oleh Tan Sri Zainuddin Maidin bertajuk “Wira tak Didendang”. Malangnya, saya tidak dapat kongsikan maklumat lain dari buku itu kerana saya telah kehilangan buku itu lebih daripada 10 tahun.Jemaah Islamiyah – Kumpulan Militan Malaysia

Penaklukan Afghanistan oleh Rusia pada tahun 80’an yang menumbangkan raksasa berkaki tanah liat itu telah menghasilkan ribuan pejuang mujahidin dengan pengetahuan ketenteraan yang berdedikasi mempertahankan agama dan saudara mereka.  Ditambahkan dengan perang Balkan dan penakhlukan Chechnya oleh Rusia, penghujung 1990-an merupakan era penuh peperangan.Antara yang terlibat dalam panggilan itu adalah dua orang pensyarah universiti tempatan.  Dipengaruhi Abu Bakar Basyir, seorang ulama radikal dari Indonesia, mereka menubuhkan Jemaah Islamiyah (JI) cawangan Malaysia yang kemudiannya dilabelkan sebagai Kumpulan Militan Malaysia (KMM).

Kedua-dua individu ini juga bertindak mengunjungi Afghanistan melalui Pakistan sekitar 1999 untuk mendapatkan latihan ketenteraan dan kepakaran alat letupan.Cawangan JI Indonesia bersifat lebih agresif, tetapi cawangan Malaysia pula lebih bersifat rahsia sehinggakan polis Malaysia tidak dapat mengesan kewujudan mereka.  Malahan, beberapa tindakan awal oleh kumpulan ini pada asalnya telah diklasifikasikan sebagai jenayah biasa, kerana aktiviti utama kumpulan ini adalah merompak bank dan institusi kewangan untuk membiayai aktiviti mereka dalam dan luar negara.  Tambahan pula, pihak polis lebih menumpukan perhatian terhadap kemungkinan saki-baki kumpulan al Mau’nah yang bertanggungjawab dalam rampasan senjata, tragedi Bukit Jenalik dan pengeboman kilang Carlsberg di Lembah Klang.Kewujudan mereka mula diketahui apabila mereka terlibat dalam satu rompakan yang telah digagalkan pada tahun 2001.  Seorang pengawal keselamatan telah menembak dan membunuh dua orang anggota kumpulan ini dan mencederakan dua orang lagi.  Ini diikuti dengan pembunuhan Dr Joe Fernandez, ADUN Lunas, Kedah.

Hasilnya, siasatan telah membongkarkan identiti Dr. Azahari Hussin, Noordin Mat Top dan 70 orang lain anggota kumpulan ini.  Operasi dilancarkan untuk menahan mereka, tetapi ramai yang berjaya melarikan diri kerana wujud ketidakpercayaan terhadap kerajaan ketika itu yang menganggap mereka ini disasarkan kerajaan atas sebab fahaman politik.

Kedua-dua Dr. Azahari dan Noordin berjaya melarikan diri ke Indonesia.  Kesan buruk tindakan orang awam yang telah membantu mereka ini cuma disedari mereka ini apabila kedua-dua individu ini terlibat dalam pengeboman Krismas Bali.

Secara keseluruhan, mereka berdua terlibat dalam empat lagi pengeboman dan mengorbankan ratusan nyawa.  Kedua-dua mereka kini akhirnya menemui ajal di hujung senjata.Sejarah berulang lagi dengan Dr. Mahmud Ahmad, seorang pensyarah Universiti Malaya.  Bagi kes Dr. Mahmud Ahmad, dia terlibat dengan Daish.  Dia dilihat kali terakhir di Marawi apabila bandar tersebut menjadi sasaran percubaan pertama Daish cuba mendapatkan wilayah di rantau Asia Tenggara.  Kini, dia dipercayai terbunuh dalam operasi tempur di tangan Angkatan Tentera Filipina.

LTTE – Ancaman yang Sudah Berakhir?Salah satu tuduhan bahawa penahanan kali ini adalah tidak adil adalah bahawa LTTE telah lama dihapuskan oleh tentera Sri Lanka.  Oleh itu, mereka mendakwa tuduhan penglibatan mereka dalam LTTE adalah palsu semata-mata. Saya amat berharap tuduhan tersebut adalah benar, tetapi hakikatnya penahanan ini bukanlah kes terpencil di Malaysia.

Tidak lama selepas LTTE ditewaskan pada tahun 2009, Selvarasa Pathmanathan yang merupakan timbalan kepada Vellupillay Prabhakaran dan watak utama dalam perolehan senjata untuk LTTE telah ditahan di Tune Hotel di Kuala Lumpur.  Ibu Prabhakaran juga pernah dihalang memasuki India setelah terbang ke negara tersebut dari Malaysia pada tahun 2010, dan telah dihalau ke Malaysia. Lima tahun selepas Prabhakaran terbunuh, empat warga Sri Lanka telah ditahan di Kuala Lumpur atas tuduhan cuba menghidupkan kembali LTTE pada tahun 2014.  Salah seorang suspek telah didapati pernah ke Chennai dan Bangalore di India untuk meninjau sasaran-sasaran yang dimiliki oleh Sri Lanka. Pada tahun yang sama, dua orang pemimpin LTTE juga telah ditahan di Kuala Lumpur.  Nathagopan dan seorang lelaki dikenali sebagai Irumporai telah ditahan dan dihantar balik ke Sri Lanka pada tahun yang sama.Adakah LTTE itu bahaya? Sebelum wujudnya Daish / IS dan malahan sebelum wujudnya al Qaeda, LTTE telahpun wujud.  LTTE merupakan salah satu kumpulan militan yang paling berbahaya dan paling berkeupayaan pernah wujud.  Dalam tempoh masa antara 80’an sehingga 90’an, mereka merupakan satu-satunya kumpulan militan yang berupaya memegang kawasan takhluk.  Setakat ini, mereka juga merupakan satu-satu kumpulan militan yang dibangunkan sendiri yang memiliki cabang udara dan laut.Menggunakan pesawat udara paraglider ringan, cabang udara mereka berjaya melancarkan s3rangan udara ke atas Colombo, ibu negara Sri Lanka, merencatkan aktiviti di situ pada tahun 2008.  Lapangan Terbang Antarabangsa Colombo turut mengalami kerosakan teruk akibat s3rangan tersebut.Cabang laut mereka dikenali sebagai Sea Tiger sering bertempur dengan Tentera Laut Sri Lanka dan berjaya menenggelamkan beberapa kapal Tentera Laut Sri Lanka.Unit infantri mereka juga didapati amat inovatif dengan taktik tempur medan.  Daripada menanam periuk api di laluan yang mungkin digunakan tentera, mereka memasang jerangkap samar di kawasan di mana tentera akan mengambil kedudukan perlindungan.  Ramai tentera yang tidak bernasib baik menemui maut apabila cuba mendapatkan kedudukan perlindungan daripada s3rangan Tamil Tiger.LTTE juga mengubahsuai jentolak menjadi kenderaan berperisai.  Dilengkapkan dengan mesin-gan, sekurang-kurangnya 1 unit pernah digunakan dalam pertempuran dalam Perang Jaffna Pertama menentang Tentera Darat Sri Lanka.

Apa yang menjadikan mereka kumpulan militan paling berbahaya seluruh dunia adalah unit Black Tiger.  Unit ini dikenali kerana kesanggupan mereka melakukan s3rangan bvnuh diri, dengan bekas Perdana Menteri India Rajiv Gandhi antara korban mereka.  Dan unit inilah yang memperkenalkan taktik s3rangan bvnuh diri dengan vest bahan letupan.SosMA – Alat PenindasanTerdapat salah faham amat besar mengenai apa itu SosMa.  Salah faham inu adalah hasil kempen politik parti komponen kerajaan sekarang yang berkempen menentang akta ini dengan menghasilkan persepsi negatif mengenainya.Falasi 1 – SosMA digunakan untuk mendakwa SuspekSalah satu falasi besar mengenai SosMA adalah akta tersebut digunakan untuk mendakwa individu yang ditahan di bawah akta ini dengan tidak adil.  SosMA tiada peruntukan untuk mendakwa individu.  Tetapi, SosMA menyediakan peruntukan untuk penahanan suspek yang terlibat dalam aktiviti yang boleh menjejaskan keselamatan negara kita.  Pendakwaan ke atas suspek masih perlu dilakukan di bawah Kanun Keseksaan atau mana-mana undang-undang bersesuaian.Falasi 2 – Individu ditahan di bawah SosMA boleh ditahan sehingga bila-bilaIndividu yang ditahan di bawah SosMA tidak boleh ditahan sehingga bila-bila.  Berbeza dengan ISA yang membenarkan penahanan tanpa bicara selama dua tahun dan kuasa melanjutkan penahanan dengan budi bicara Menteri Dalam Negeri, seseorang hanya boleh ditahan selama 28 hari sahaja.  Selepas 28 hari, suspek perlu dibawa ke mahkamah untuk pendakwaan.  Ini adalah sebab kenapa kesemua 77 suspek yang ditahan pasukan keselamatan semasa Op Daulat perlu dibawa ke mahkamah untuk pendakwaan secara rasmi.Falasi 3 – SosMA digunakan untuk Kepentingan Politik Falasi ini adalah legasi dari era ISA di mana ramai pemimpin pembangkang telah ditahan di bawah ISA.  Walaupun penahanan sesetengah individu itu adalah sah, terdapat penahanan yang dibuat dikatakan mempunyai tujuan politik.

Tetapi seperti disebut dalam Falasi 2 di atas, terdapat langkah-langkah untuk menghalang akta ini disalahgunakan.Semasa pentadbiran terdahulu, dua individu, Khairuddin Abu Hassan dan Matthias Chang, kedua-duanya penyokong kuat Pakatan Harapan telah ditahan di bawah SosMA.  Tetapi penahanan mereka dibatalkan oleh Mahkamah Tinggi kerana penahanan tersebut dianggap sebagai penahanan politik.Sekiranya Mahkamah boleh membuat keputusan secara bebas melawan tuntutan kerajaan, ini bermakna bahawa akta ini disalahgunakan adalah agak sukar diterima. Tuduhan PenyeksaanTerdapat orang tahanan yang mendakwa bahawa mereka telah diseksa polis semasa dalam tahanan untuk mendapatkan mereka mengaku penglibatan dalam aktiviti yang ditahan.  Sekiranya terdapat bukti yang secukupnya yang mereka terlibat dalam aktiviti yang mengancam keselamatan negara, sudah tentu pendakwaan telah menunjukkan bukti ini di mahkamah dan ini sudah tentu lebih diutamakan berbanding pengakuan yang mungkin diperoleh secara paksaan daripada suspek.Berat SebelahAdalah perlu dinyatakan secara jelas bahawa bagaimana layanan kepada penahanan suspek LTTE adalah amat merisaukan.  Adalah berat sebelah di mana suspek penahanan LTTE dilayan seperti mangsa keadaan manakala suspek penahanan kes Daish pula dilayan seperti sudah didapati bersalah dan tidak dibela.  Malahan, percubaan SB – CTD untuk membawa balik rakyat Malaysia yang terperangkap dalam propaganda Daish sehingga berpindah ke Syria untuk mendapatkan maklumat risikan dan deradikalisasi dicemuh sebagai usaha sia-sia dan dipolitikkan.  Sikap ini cuma akan membesarkan bibit perpecahan yang kita lihat hari ini.Undang-undang yang Adil

Dengan kata lain, akta ini adalah adil walaupun boleh jadi bersifat kejam.  Yang pasti, akta ini tidak akan dilihat sebagai kejam tetapi keperluan apabila sebutir bom meletup di tengah-tengah pasar yang sibuk dengan mangsa tidak bersalah di dalam negara kita sendiri. Adakah kita hendak kejadian sedemikian berlaku?  Saya masih ingat apabila SB – CTD mengumumkan buat kali pertama bahawa terdapat ramai rakyat Malaysia yang ditahan ketika cuba menyertai Daish atau cabang-cabang kumpulan militan lain.  Ramai pemegang fahaman liberal ini mula bising akan keperluan undang-undang bersifat menghalang ini digubalkan untuk melindungi mereka yang tidak bersalah.  Malah ada yang kata ISA itu bagus, cuma disalahgunakan.  Dan hari ini, kita berhadapan dengan perdebatan hari ini, sekali lagi.  Apakah undang-undang itu hanya adil sekiranya yang akan ditahan adalah musuh politik kamu?RUJUKAN:


Abdul Rahman I: Sang Helang Quraisy Penyambung Legasi Umaiyyah

Sebaik sahaja dinasti Umaiyyah digulingkan oleh para revolusioner dari Abbasiyah, betapa nasib para kerabat, bangsawan dan keturunan dihabiskan nyawanya oleh para revolusioner dan juga khalifah pertama Abbasiyah itu sendiri iaitu Abu Al-Abbas As-Saffah yang dimana namanya iaitu As-Saffah itu sendiri bermaksud “penumpah darah”.

Tiada seorang pun yang bernama keturunan Umaiyyah yang selamat, hatta khalifah yang sudah pun pergi meninggalkan dunia yang fana. Habis seluruh makam mereka mereka digali, dan kalau ada peninggalan, habis dibakar kecuali hanya milik Khalifah Umar Abdul Aziz sahaja yang dijaga dengan selamat.

Namun, disebalik tragedi berdarah itu, yang terselamat dari bala ini adalah Abdul Rahman I (lahir pada 731 Masihi), cucu kepada Khalifah Hisham yang ketika itu berusia 20-an. Putera raja ini mendapat gelaran al-Dakhil (Sang Pendatang) dan juga Helang Bangsa Quraisy.

Ketika 80 orang keturunan Umaiyyah dihabiskan nyawa mereka dalam malam yang penuh sadis, ditipu untuk makan malam dan ditawarkan pengampunan, sebelum dibunuh dengan kejam oleh Abbasiyah, Abdul Rahman terkecuali. Beliau lari bersama dengan seorang bekas hamba bernama Badr dan adik lelakinya yang bernama Yahya.

Dalam perjalanan melarikan diri menyusuri Sungai Euphrates dari Damsyik, mereka bertiga bertembung dengan tentera Abbasiyah yang diupah untuk membunuh setiap keturunan Umaiyyah. Mereka bertiga sempat terjun ke dalam sungai, namun adiknya Abdul Rahman iaitu Yahya yang berusia 13 tahun itu sendiri, berpatah balik apabila mendengar tawaran bahawa Abbasiyah tidak akan mengapa-apakan mereka. Namun sayangnya, tawaran itu ialah janji palsu. Sebaik sahaja Yahya naik ke daratan, kepalanya terus ditebas meninggalkan Abdul Rahman melarikan diri bersama Badr.

Sasaran anak muda ketika itu ialah tanah ibunya yang merupakan keturunan Berber, dan merancang untuk membina kembali hidupnya di situ. Betapa selepas itu, perjalanan Abdul Rahman I yang ketika itu sudah tidak mempunyai apa-apa selepas semuanya hilang pada revolusi yang menggulingkan Umaiyyah pun bermula. Dari Syiria yang merupakan pusat pemerintahan Umaiyyah, dia mengembara melalui padang rumput dan juga gurun yang membakar dalam keadaan buangan, melalui kawasan-kawasan maut di Afrika Utara dan juga mengelakkan setiap misi pencarian yang dikerahkan oleh Abbasiyah untuk mencari dirinya.

Ketika akhirnya dia sampai di tempat asal puak berber ibunya di wilayah paling barat Utara Afrika, dari situ Abdul Rahman I diterima oleh penduduk setempat, dan dijadikan sebagai markas untuk Abdul Rahman I memulakan kempen politik dan mendapatkan sokongan rakyat di Andalusia, Sepanyol. Badr, bekas hamba dari Yunani ini dihantar ke Andulusia, Sepanyol untuk berjumpa dengan sisa-sisa keturunan Umaiyyah yang menetap di Andalusia sejak penaklukan Tariq ke atas Sepanyol. Badr berjaya memenangi hati beberapa orang bangsawan di Andalusia termasuklah seorang lelaki bernama al-Sumayl.

Lagipun datuk kepada Abdul Rahman I pernah menempatkan lebih kurang 30, 000 orang dan 10, 000 orang dari Bani Umaiyyah itu sendiri ke Andalusia. Jadi, apabila Abdul Rahman I sampai di sana, tidak hairanlah betapa beliau mendapat sokongan kebanyakan penduduk Andalusia itu sendiri. Populariti Abdul Rahman I di Umaiyyah melonjak, sehinggakan membuatkan al-Sumayl yang awalnya antara orang yang berbaiah kepada Abdul Rahman I menjadi cemburu. Al-Sumayl bersama dengan seorang bangsawan lagi yang bernama Yusuf al-Fihri yang awalnya merupakan musuh utama al-Sumayl di Andalusia memberontak melawan Abdul Rahman I, sebelum mereka berdua akhirnya dikalahkan.

Pada tahun 756 Masihi, selepas mendapatkan sokongan yang diperlukan, Abdul Rahman I mengisytiharkan Andalusia merdeka dari taklukan empayar Abbasiyah, namun masih tidak memanggil dirinya sebagai khalifah, sebaliknya sekadar mengambil gelaran Emir Andalusia. Misi pertama Abdul Rahman I adalah mematahkan serangan orang Kristian dari utara Andalusia. Selepas berjaya, pemerintahan pertama Abdul Rahman I di Andalusia adalah agak keras demi mematahkan sebarang mungkin peluang untuk dia digulingkan oleh para bangsawan yang mempunyai puak mereka masing-masing di Andalusia.

Namun, musuh paling utama ialah Abbasiyah dari Timur yang sememangnya memerhatikan Abdul Rahman I sejak dahulu. Salah seorang daripada gabenor Abbasiyah iaitu Al-Ala’ ibn Mughíth bersama dengan ketumbukan tentera yang dianggarkan berjumlah 7, 000 orang telah mengepung kota Carmona yang terletak di Seville.

Kepungan berlangsung selama 2 bulan, dan pada saat bekalan makanan semakin berkurangan, dan juga betapa semangat tentera yang bersama dengan Abdul Rahman I sudahpun berkurangan, maka Abdul Rahman I memilih 700 orang tentera terbaiknya lalu keluar menyerbu dan kemunculan mereka tidak disedari. Abdul Rahman I menggunakan api untuk mengucar-ngacirkan ketumbukan Abbasiyah, dan api tersebut juga dimarakkan dengan dijadikan kesemua sarung pedang mereka sebagai sumber api.

Akhirnya, betapa selepas itu, tentera Abbasiyah berjaya dikalahkan dan kepala para jeneral yang mengetuai kepungan itu dipenggal pula oleh Abdul Rahman I. Kepala mereka ini dikumpulkan dalam satu guni bersama dengan label dan juga panji kibaran Abbasiyah yang gugur lalu dihantarkan kepada Khalifah Abu Ja’far Al-Mansur yang ketika itu dalam perjalanan melakukan haji di Mekah. Menerima kiriman kepala dan khabar angin itu, ucapan yang masyur datang dari mulut ialah, “aku bersyukur kepada ALLAH kerana meletakkan lautan yang memisahkan aku dan syaitan itu!”

Selepas itu, pemerintahan Abdul Rahman I adalah banyak mengisarkan tentang usahanya untuk memastikan setiap pemberontak berjaya dipatahkan, Abdul Rahman I tidak pernah lupa untuk memastikan bahawa Andalusia dibawahnya terus masyur dengan pelbagai pembaharuan. Sebagai contoh, Abdul Rahman I menerapkan sistem pemerintahan yang diperbaharui dari sistem pemerintahan lama Umaiyyah, selain daripada memastikan jalan-jalan lama diperbaiki.

Selain merupakan seorang pemerintah yang selalu melawat rakyatnya yang gering dan sakit, Abdul Rahman I membina sebuah aqueduct yang telah membekalkan air kepada ke seluruh Cordova, di mana aqueduct yang dibina oleh Abdul Rahman I dikatakan merupakan salah satu daripada keajaiban dan keagungan yang ditinggalkan oleh Abdul Rahman I.

Sudah tentu, dasar toleransi agama yang diamalkan oleh Abdul Rahman I yang membenarkan pengganut Kristian dan Yahudi mengamalkan ajaran agama mereka tanpa gangguan. Bahkan, Abdul Rahman I dicatatkan telah membeli sebuah gereja dari pengganut Kristian di Cordova dan menukarkannya sebuah masjid. Padahal sebagai seorang pemerintah di Cordova, betapa dia boleh sahaja merampas gereja tersebut dari tangan pengganut Kristian, namun Abdul Rahman I tidak berbuat demikian.

Akhirnya, pada tahun 785 sehingga 788 Masihi, Abdul Rahman I akhirnya menghadap sang pencipta. Namun, pemerintahannya menjadi paranoid pada hujung usianya, yang mungkin datang dari kisah silamnya yang penuh dengan pengkhianatan dan tragedi berdarah. Beliau dicatatkan telah membunuh, mengugut, menurunkan pangkat mereka yang telah banyak membantu pemerintahannya termasuklah Badr yang turut diugut. Impian paling besar Abdul Rahman I untuk membalas dendam dan menggerakkan tentera ke Abbasiyah demi menuntut bela ke atas kematian keluarganya tidak kesampaian. Namun, legasi beliau berjaya bertahan untuk lebih 300 tahun, dan Cordoba selepas ini akan dikenali sebagai salah satu kota yang paling hebat dalam peradaban Islam itu sendiri.

Nama Helang Quraisy itu sendiri ada legendanya yang datang dari musuh utama Abdul Rahman I iaitu Khalifah Ja’far Al-Mansur. Ada sebuah legenda menceritakan bahawa Khalifah Abu Ja’far pernah bertanya kepada salah seorang pembesar siapakah yang layak digelar Helang Quraysh, maka pembesar tersebut menjawab Mua’wiyah Abu Sufyan. Khalifah Abu Ja’far mengatakan bahawa jawapan itu salah. Maka pembesar itu menjawab lagi bahawa ia pasti Khalifah Abdul Malik bin Marwan. Khalifah Abu Ja’far juga mengatakan tidak lalu beliau sendiri menjawab :

“Helang Quraysh adalah Abdul Rahman yang mampu melarikan diri dengan licik dan dapat menepis sebarang tombak dan bilah pedang. Mengembara sendirian merentasi padang pasir Afrika. Menghitung nasib tanpa mempunyai sebarang tanah dan harta. Yang ada dalam diri cuma keimanan dan ketekunan beliau. Baginda mengasaskan sebuah empayar yang pada asalnya berpecah-belah sehingga kerajaan beliau terpisah dengan kerajaan kita oleh lautan.

Tiada khalifah yang mampu berbuat demikian selain beliau. Muawiyah menjadi Khalifah dengan sokongan keluarga Umar R.A dan Uthman R.A. Manakala Khalifah Abdul Malik Bin Marwan dilantik atas wasiat oleh bapa beliau. Manakala Abdul Rahman menjadi khalifah tanpa sokongan sesiapa tapi keazaman yang dikurniakan Allah kepada baginda.”

RUJUKAN:

Hamka (2016) Edisi 2016: Sejarah Umat Islam. PTS Publishing House Sdn. Bhd.
Peter C. Scales. (1994) The Fall of the Caliphate of Cordoba: Berbers and Andalusia in Conflict (Medieval Iberian Peninsula, Vol 9). Brill Academic Publishing
Philip K. Hitti (1968) Makers of Arab History
Arab America (2015) Abd Al-Rahman I – The Architect Of Moorish Spain


Dari Mana Nasi Arab Berasal?

Masuk sahaja bulan Ramadan, ramai diantara kita bagai dirasuk oleh jembalang tanah apabila sanggup meluangkan masa seawal 1 petang semata-mata mahu mendapatkan nasi arab.

Ada juga yang sanggup potong barisan dan bergaduh hanya untuk nikmati secebis nasi arab bersama lamb shanks.

Ironinya, nasi bukanlah makanan ruji kepada masyarakat Arab kerana mereka telah menjadikan roti sebagai hidangan utama sejak zaman berzaman.

Kalau nasi bukan makanan rugi di rantau Arab ataupun Timur Tengah, macam mana nasi yang dimasak bersama daging, kekacang, sayur dan buah ini boleh tercipta?

Sebenarnya nasi arab merupakan salah satu fusion pilaf yang berasal daripada Tamadun Parsi. Pilaf ini telah tersebar dari Asia Tengah ke Benua Amerika sehingga menjadi kegemaran masyarakat dunia.

Cerita terawal mengenai pilaf dikatakan wujud apabila Alexander The Great telah memulakan operasi penaklukan Parsi pada tahun 330 SM. Alexander The Great dan tenteranya sangat tertarik dengan keenakan pilaf yang dimakan oleh orang Parsi lantas membawa makanan itu pulang ke Macedonia.

Namun, cerita ini hanya dianggap sebagai dongeng di malam hari sahaja.

Jadi rekod rasmi tentang keberadaan pilaf telah wujud semenjak era Kekhalifahan Abbasiyah di Baghdad.

Masyarakat Abbasiyah dianggap pemula kepada masakan pilaf era moden. Cara masakan daripada masyarakat Abbasiyah inilah yang kemudian telah tersebar sehingga dikenali dengan pelbagai nama.

Mungkin ketika itu masyarakat Abbasiyah dan empayar lain sanggup beratur seawal tengah hari di bazar Ramadan Baitul Hikmah untuk menikmati pilaf semasa berbuka.

Bagi masyarakat Parsi pula, Ibnu Sina adalah orang pertama mencatatkan resepi moden pilaf secara lebih terperinci pada abad ke-10. Jadi Ibnu Sina boleh digelarkan sebagai bapa pilaf dunia.

Berlainan pula dengan masyarakat India kerana masakan seakan-akan pilaf telah wujud dalam epik Mahabharata. Malah perkataan “pulao” ataupun “pallao” yang merujuk kepada pilaf sebenarnya berasal daripada karya Sanskrit kuno iaitu Yājñavalkya Smṛti.

Walau bagaimanapun, pendapat ini disanggah kerana rekod mengenai pilaf hanya muncul di sana selepas India ditakluk ketika era pertengahan.

Senang cerita dari pilaf inilah masyarakat Arab mula menghasilkan nasi versi mereka sendiri. Antara nasi Arab yang popular adalah kabsah, mandi dan maqluba.

Kabsa merupakan pilaf yang berasal dari Yaman dan makanan paling popular di negara-negara semenanjung Arab.

Secara asasnya kabsa dimasak bersama-sama rempah ratus, daging, nasi dan sayur-sayuran. Nak menambahkan lagi selera, kabsa akan dihidangkan di atas talam untuk dimakan beramai-ramai bersama rakan.

Mandi pula adalah pilaf daripada Hadramaut Yaman yang sangat popular di dunia Arab, Turki dan India.

Cara memasak mandi ini kelihatan agak sama sahaja dengan kabsa tetapi uniknya adalah daging akan dimasak secara tandoor. Bermakna mereka akan menggali lubang dalam tanah untuk membakar daging.

Hari ini cara itu tidak digunakan lagi kerana tempayan tanah liat adalah alternatif terbaik untuk memasak daging dan ayam secara tandoor.

Mungkin anda merasakan mandi unik? Ada lagi pilaf yang unik iaitu maqluba. Seperti mandi dan kabsa, maqlubah masih menggunakan rempah ratus, daging, nasi dan daging.

Bezanya adalah kesemua bahan tersebut disatukan dalam periuk dan diterbalik ke atas talam. Jadi maqluba akan terbentuk seakan-akan kek.

Tambah menarik lagi, pilaf yang dimasak oleh masyarakat Abbasiyah merupakan maqlubah. Maka bolehlah anggap pilaf yang wujud di seluruh dunia pada hari ini adalah fusion daripada maqluba.

Kesimpulannya, berterima kasihlah kepada Alexander The Great, masyarakat Abbasiyah dan Ibnu Sina kerana mengangkat pilaf.

Jika tidak kerana mereka, mungkin hari ini anda tidak dapat beratur panjang untuk makan secebis nasi arab yang dituduh sebagai harga Tel Aviv oleh segelintir nurtizen.

RUJUKAN:

History Today. (n.d). Pilaf. Dipetik daripada https://thtsearch.com/content/Pilaf/

Perry, C. (1993, Disember 9). Pilaf : The 5 schools of pilaf : Foodways: From India to the West Indies, cooks have spent centuries refining this non-mushy approach to rice. Los Angeles Time. Dipetik daripada https://www.latimes.com/archives/la-xpm-1993-12-09-fo-217-story.html

Ulysse Tour Travel Agency. (n.d). All about Uzbek Pilaf. Dipetik daripada http://www.ulyssetour.com/EN/guide/14/all_about_pilaf_uzbekistan


Sejarah Amalan Hantaran Dalam Setiap Tamadun Di Dunia

Saya memerhati bagaimana keluarnya dakwaan bahawa orang Melayu telah meniru adat Hindu dalam bab wang hantaran yang sememangnya sinonim sebagai salah satu daripada adat istiadat perkahwinan orang Melayu itu sendiri. Tetapi seperti mana yang anda tahu, page ini ialah sebuah page ilmiah dan kami tidak akan sensenang itu berpegang pada setiap kata yang dilontarkan oleh orang di luar sana. Ya, dalam erti kata lain, kami ialah sebuah page yang agak skeptikal terutama dalam soal ini.

Jadi di sini kami ingin bersuara bagi mempertahankan sejarah Melayu. Benarkah bahawa amalan wang penghantaran ini memang berasal daripada ajaran hindu.. atau ianya sememangnya budaya universal yang wujud dalam setiap tamadun dunia seperti soal wang hantaran?

Ya, budaya wang hantaran ini wujud dalam setiap budaya dan tamadun dan itulah yang sedang dibawa oleh kami dalam perbincangan kali ini. Kami akan menyenaraikan budaya wang hantaran dalam setiap tamadun yang pernah wujud di dunia untuk tatapan anda, dengan harapan tiada lagi dakwaan bodoh yang berlegar-legar di sekitar internet yang bagi saya sangatlah tidak berasas.

1. Babylon

Kod Hammurabi, antara undang-undang tertua yang wujud di atas muka bumi ini mengatakan kepada kita bahawa amalan wang hantaran ini sudah wujud di zaman Babylon Purba di Tamadun Mesopotamia yang kita tahu berdiri di bumi Iraq hari ini.

Seperti mana kita di Malaysia hari ini, di Babylon juga memberatkan pembayaran mas kahwin dan juga wang hantaran dalam masa yang sama. Dalam masyarakat purba Babylon dahulu, apabila berlaku sebuah kes penceraian, maka kita akan melihat bagaimana si suami harus memulangkan semula wang hantaran dan mas kahwin. Tetapi ini harus berlaku sekiranya penceraian itu terjadi tanpa bersebab. Namun sekiranya faktor-faktor penceraian itu dibenarkan oleh Kod Hammurabi, maka pemulangan semula mas kahwin dan wang hantaran amatlah jarang berlaku.

Dalam masyarakat Babylon, hak untuk menguruskan wang hantaran dan mas kahwin ini terletak di bahu suami dan ianya termaktub sebagai aset keluarga. Sekiranya si suami mati, hak itu diwarisi kepada keluarganya. Sebagai contoh, mungkin diwarisi kepada ayah atau abang sulungnya.

2. Yunani

Dalam tamadun purba Yunani, sejarah juga menceritakan kita bahawa amalan wang hantaran dan juga mas kahwin ini wujud. Amalan wang hantaran ini dapat dijejak di Tamadun Yunani sekurang-kurangnya 500 SM. Dalam tradisi masyarakat Yunani, si suami yang mempunyai hak ke atas pemilikan wang hantaran dalam perkahwinan.

3. Empayar Rom

Dalam Empayar Rom, tradisi wang hantaran ini merupakan sebuah kebiasaan. Beza wang hantaran dalam masyarakat Rom ialah ianya sejenis harta yang diberikan kepada pegantin atau bapa pengantin.

Terdapat dua buah wang hantaran yang dikenali ketika zaman Rom iaitu dos profectitia dan juga dos adventitia. Dos profectitia ialah wang hantaran yang diberikan kepada bapa atau bapa pengantin manakala selain daripada termaktub dalam dos profectitia ialah dalam kategori dos adventitia.

Terdapat juga sebuah kategori wang hantaran yang unik yang dipanggil sebagai Dos Receptitia yang bermaksud sejenis hantaran yang diberikan oleh pihak lain selain daripada bapa atau bapa pengantin tetapi dengan syarat wang hantaran itu harus dipulangkan semula apabila si pengantin perempuan menemui ajal.

Senang cerita, wang hantaran dalam masyarakat Rom ialah sejenis harta yang diberikan oleh keluarga pengantin atau pihak lain kepada pengantin untuk membantu mereka mendirikan rumah tangga yang stabil.

4. India

Di India, sistem kasta kelihatan mempengaruhi bagaimana wang hantaran dan mas kahwin berfungsi di sana. Biasanya, soal yang melibatkan wang hantaran dan juga mas kahwin di India melibatkan kasta tertinggi sahaja seperti Brahmin manakala kasta-kasta rendah diharamkan sama sekali melibatkan pengunaan wang hantaran dan mas kahwin dalam perkahwinan mereka.

Namun ada sejarawan berbeza pendapat mengatakan bahawa wang hantaran sebenarnya tidak wujud dalam sejarah India. Sejarawan ini mengatakan bahawa wang hantaran hanyA diberikan pada perkahwinan yang menyalahi undang-undang Vedic yang wujud di India ketika itu. Antaranya mereka memetik catatan yang berkaitan dengan perkahwinan di zaman purba India yang mengatakan bahawa penduduk India Purba tidak mementingkan wang hantaran dalam perkahwinan mereka.

Mereka mencadangkan bahawa amalan wang hantaran ini hanya muncul di India ketika pengaruh Islam dan Eropah mula memasuki India pada sekitar abad ke-11 Masihi hingga abad ke-16 Masihi.

5. China

Di China, amalan wang hantaran dipanggil sebagai Jiàzhuāng (嫁妝) dalam lidah masyarakat lokal China. Ianya dijejak seawal zaman purba China sehinggalah ke hari ini. Biasanya bentuk hantaran di China dalam bentuk tanah, barang kemas, duit sehinggakan kepada koleksi pakaian dan barang kegunaan rumah.

Dalam kepercayaan China, semua harta-harta dalam sebuah keluarga dimiliki oleh keluarga kecuali harta-harta yang dijadikan sebagai hantaran dalam perkahwinan. Kalau tanah dijadikan sebagai hantaran dalam perkahwinan, maka tanahlah yang diwarisi kepada pengantin perempuan. Bahkan dicatatkan bahawa harta-harta wang hantaran ini turut diwarisi kepada anak perempuan dan ianya kan diwarisi kepada anak perempuannya yang lain.

Hal ini kerana pada zaman tersebut, perempuan tidak mempunyai hak yang sama rata seperti orang lelaki untuk memiliki harta. Maka antara satu-satunya cara kaum wanita memiliki harta ialah melalui wang hantaran.

6. Eropah

Sekejap… Eropah turut mempunyai adat hantaran dalam perkahwinan? Ya tuan-tuan dan puan-puan. Bahkan terkadang ianya lebih dasyat dari beberapa bahagian di Asia Tuan.. Sebab itu jugalah di Eropah kita mendapati bahawa antara hukuman perogol atau penculik ialah mereka harus menyediakan duit untuk hantaran anak gadis yang mereka culik dan rogol. Dalam cerita rakyat dan karya seni mereka ada menggambarkan tentang amalan penghantaran di Eropah.

I. England

Di England, kegagalan untuk menyediakan hantaran mampu membawa kepada pembatalan sebuah perkahwinan. Seorang sasterawan terkenal Inggeris bernama William Shakespeare pernah merakamkan hal ini dalam karyanya King Lea di mana digambarkan bahawa apabila Raja Lear tidak mahu membayar hantaran kepada Cordelia, maka perkahwinan mereka dibatalkan serta-merta.

II. Perancis

Cerita tradisi Cinderella ialah berasal daripada Perancis seringkali ditafsirkan oleh pakar cerita rakyat sebagai perlambangan kepada persaingan antara ibu tiri dan juga anak tirinya dalam menyediakan hantaran untuk berkahwin dengan anak raja.

Bahkan dalam sebuah Opera La Caenerontola dengan jelas mengkritik budaya penghantaran di sana apabila amalan ini diangkat atas nama keperluan dalam setiap perkahwinan.

Bahkan amalan penghantaran di Eropah turut menarik gereja-gereja di Eropah untuk menyediakan tabung bagi membantu kaum wanita yang miskin yang tidak mampu menyediakan wang hantaran untuk perkahwinan.

Bahkan terdapat sebuah buku di Russia yang memberi panduan dan nasihat menyediakan harta dan wang bagi hantaran perkahwinan. Buku tersebut bernama Domostroy dan dipercayai berasal sekitar abad ke-15 Masihi.

Bahkan di England, tradisi yang sama dilihat di China turut dilihat pada zaman Victoria England di mana hantaran ini turut dilihat sebagai harta yang diwarisi dari pengantin perempuan kepada anak perempuannya. Harta itu hanya akan dipulang kepada keluarganya semula sekiranya pasangan tersebut mati tanpa mempunyai waris.

7. Benua Amerika

a.) Pribumi Amerika

Laporan etnografi yang dibuat menyatakan bahawa sekurang-kurangnya terdapat lebih kurang 6 peratus penduduk asli benua utara Amerika yang mengamalkan adat hantaran dalam perkahwinan mereka.

Amalan menukar hantaran yang wujud dalam masyarakat Melayu hari ini turut dapat dilihat pada penduduk asli Amewrika. Sebagai contoh, sekiranya pengantin lelaki menghadiahkan seekor kuda kepada pengantin perempuan, maka pengantin perempuan perlu membalas hantaran yang dibuat oleh pengantin lelaki. Biasanya pertukaran hadiah didasarkan atas hadiah yang sama kualiti dan harga.

b.) Mexico

Di Mexico, amalan hantaran ini dibawa oleh penjajah Sepanyol ke atas masyarakat pribumi Mexico. Perbezaan ketara di Mexico ialah undang-undang Sepanyol memberi hak kepada pengantin untuk menentukan jumlah hantaran mereka. Tetapi seperti kebanyakan di benua Eropah, kaum perempuan tetap mempunyai hak ke atas wang hantaran yang diberikan ketika perkahwinan.

c.) Amerika Syarikat

Terdapat sebuah legenda di Amerika yang melibatkan tradisi hantaran ini. Dicatatkan bahawa John Hull seorang pelombong timah di Boston, Amerika telah menetapkan hantaran untuk perkahwinan anak perempuannya. Dikatakan bahawa hantaran untuk anak perempuannya berupa siling perak yang dikumpulkan untuk sama berat dengan anak perempuannya.

Amalan hantaran dibawa oleh Inggeris ke bumi Amerika dan seperti di kebanyakan negara Eropah, kaum perempuan akan memiliki hantaran tersebut dan berhak mewarisi kepada anak perempuannya.

8. Tamadun Melayu

Puteri Gunung Ledang ialah contoh dalam sejarah Melayu di mana hantaran yang diminta untuk melangsungkan perkahwinan sangat tidak masuk akal. Dalam sejarah, hantaran yang tidak masuk akal ialah tanda orang Melayu menolak peminangan. Bahkan kerana tinggi seni dan budaya orang Melayu, menolak peminangan pun boleh digambarkan dengan begitu cantik oleh Puteri Gunung Ledang.

Itulah hakikatnya dalam sejarah Melayu apabila hantaran biasanya tinggi-tinggi. Untuk menolak peminangan. Tetapi orang Melayu moden hari ini sudah tidak kenal adat dan budaya mereka sehinggakan menjadikan pula hantaran tinggi dalam perkahwinan sebagai keperluan. Ini memberi fitnah kepada adat dan budaya asal orang Melayu.

[Kesimpulan]

Dalam membuat dakwaan tertentu kononnya bahawa sebuah adat dan budaya datang dari bangsa tertentu, sebuah kajian harus dibuat dengan teliti. Seperti mana dakwaan si buta sejarah di internet ini bahawa kononnya amalan hantaran itu hak milik eklusif agama Hindu sahaja sudahpun berjaya dipatahkan oleh saya.

Kata putus dari pembentangan hujah saya di atas ialah bahawa sesungguhnya amalan hantaran ini wujud dalam pelbagai bangsa yang pernah berdiri di atas muka bumi ini.

Ianya adalah sejenis budaya universal yang sama seperti budaya persandingan. Budaya universal yang dimiliki oleh pelbagai bangsa di dunia.

-HE-


Cibola: 7 Kota Emas Yang Hilang Di Amerika Utara

Pada abad ke-15 Masihi, Zaman Penemuan bermula di dunia Eropah. Empayar-empayar maritim seperti Sepanyol dan Portugal mendahului kuasa-kuasa Eropah dalam melancarkan ekspedisi merentas lautan dunia. Penemuan-semula Dunia Baru, pengembaraan di perairan Afrika Barat, dan penemuan laluan laut ke Timur menghasilkan kekayaan yang besar buat dua buah kuasa maritim tersebut.Akibat didorong oleh rasa hauskan pengembaraan dan laparkan emas, maka sebaik sahaja mereka mendengar legenda-legenda tempatan perihal Cibola, iaitu tujuh buah kota emas, langsung sahaja para pengembara tersebut digamit untuk melancarkan ekspedisi mencari khazanah tersembunyi itu.Legenda Cibola si Tujuh Buah Kota Emas mungkin berasal-usul dari sebuah legenda berkenaan nasib hidup Don Rodrigo apabila beliau kehilangan kerajaannya, Sepanyol di tangan Muslim pada abad ke-8 Masihi. Dikisahkan bahawa beliau membawa tujuh orang paderi berserta sejumlah orang awam dan berlayar ke sebuah pulau bernama Antilia. Di pulau tersebut, setiap seorang paderi membina sebuah kota sambil kapal-kapal dan segala peralatan navigasi dibakar untuk menghindarkan orang awam dari kembali semula ke Sepanyol.

Legenda tersebut kemudiannya dihidupkan semula pada 1530-an apabila empat individu yang terselamat dari nasib malang yang menimpa ekspedisi kelolaan Narváez berjaya kembali ke New Spain. Ekspedisi yang bermula pada tahun 1527 itu bermatlamat untuk mengkolonikan wilayah Florida. Pada tahun berikutnya, iaitu 1528M, kru kapal mereka terdampar di pantai Texas dalam cubaan untuk berlayar dari Mexico ke Florida. Mereka yang terselamat kemudiannya ditangkap oleh orang-orang asli.Setelah berada dalam tahanan selama empat tahun, mereka berjaya melarikan diri dan empat tahun berikutnya pula diluangkan dengan merayau tanpa hala tuju di kawasan selatan Amerika Syarikat moden.Semasa mereka bertemu dengan tentera-tentera Sepanyol di Sinaloa yang terletak di Mexico moden, jumlah yang berbaki hanya tinggal empat orang dari keseluruhan 600 orang pada asalnya. Sepanjang berkelana selama bertahun-tahun itu, mereka bertemu dengan sejumlah puak orang asli dan salah satu legenda yang sering didengari oleh mereka adalah berkenaan tujuh buah kota yang dipenuhi dengan emas, dipercayai terletak di Gurun Sonoran.

Lantas pada tahun 1539M, Perwakilan New Spain yang bernama Antonio de Mendoza bertindak menghantar salah seorang kru yang terselamat, iaitu seorang hamba warga Afrika Utara yang bernama Esteban de Dorantes bersama seorang paderi Franciscan yang bernama Marcos de Niza dalam sebuah ekspedisi yang bertujuan mencari Tujuh Buah Kota Emas itu.Dalam ekspedisi tersebut, Esteban dilaporkan telah dibunuh oleh puak Zunis yang mereka temui sementara Marcos pula berjaya kembali ke Mexico City. Marcos melaporkan bahawa beliau sempat melihat salah sebuah kota Cibola dari jauh. Namun, beliau tidak berani memasuki kota itu kerana khuatir akan menerima nasib yang sama seperti Esteban.

Antonio de Mendoza yang mempercayai laporan Marcos itu pun berhasrat untuk melancarkan sebuah ekspedisi berskala besar pada tahun berikutnya. Kali ini, ekspedisi tersebut dipimpin oleh seorang conquistador bernama Francisco Vázquez  de Coronado. Pada bulan Februari 1540, Coronado pun berangkat bersama 350 orang tentera Sepanyol dan kira-kira 900-1300 orang asli dari utara yang merupakan sekutu mereka dalam sebuah misi pencarian Tujuh Buah Kota Emas.Ekspedisi yang berlanjutan selama dua tahun ini menemui kegagalan mutlak. Bukannya kota besar yang bertembokkan emas yang mereka temui. Sebaliknya, Coronado dan pasukannya hanya menemukan kampung-kampung orang asli yang bertembokkan tanah liat. Akibatnya, ramai dari kalangan mereka termasuk Coronado sendiri jatuh bankrap setelah pulang ke Mexico City dengan membawa tangan kosong.

Bagi mengurangkan rasa kecewa di atas kegagalan tersebut, mereka tidak berangkat pulang sebelum terlebih dahulu menguasai wilayah-wilayah yang kini dikenali sebagai Arizona, New Mexico, Texas dan Kansas bagi pihak Sepanyol sekaligus menghindarkan kuasa Eropah lain dari mengkolonikan wilayah barat daya Amerika.

Walau bagaimanapun, Coronado pulang menghadap pihak pentadbir dengan perasaan yang amat marah kerana tidak menemukan khazanah seperti yang dijanjikan. Sejak itu, Coronado tidak lagi memimpin sebarang ekspedisi dan meninggal dunia dalam keadaan penuh rasa malu akibat kegagalannya itu.

DIOLAH DAN DITERJEMAHKAN DARI:DHWTY. (25 Januari 2015). The Search for Cibola, the Seven Cities of Gold. Ancient Origins.https://www.ancient-origins.net/myths-legends-americas/search-cibola-seven-cities-gold-002603


Buku Panduan Tatabahasa Melayu Untuk Pegawal Pentadbir Kolonial British

Richard Olaf Windstedt (1878-1966) atau R.O. Windstedt merupakan seorang pegawai British yang masa hidupnya banyak dihabiskan untuk mengkaji tentang Melayu dan memperkukuh hubungan Tanah Melayu dengan Koloni British atau British Malaya semasa zaman penjajahan British di Tanah Melayu termasuk ketika penjajahan Jepun (1921-1946).

Beliau banyak menulis buku-buku, dan manual atau “handbook” khusus untuk pentadbiran Koloni Inggeris, tentang cara hidup, adat resam dan aturan menggunakan Bahasa Melayu, khusus untuk koloni British, terutama sekali pegawai-pegawai British di Tanah Melayu.

Ini adalah kerana Bahasa Melayu adalah bahasa rasmi British Malaya ketika itu, bertujuan bagi memenangi hati penduduk Tanah Melayu, orang Melayu terutama sekali para pembesar dan Raja-Raja Melayu ketika itu.

R.O. Windstedt sendiri mahir berbahasa Melayu dan menulis Jawi, selain sangat menghormati para pembesar dan Raja-Raja Melayu. Beliau merupakan antara pegawai British yang menguruskan majlis-majlis rasmi di British Malaya ketika itu, selain sentiasa menjaga hubungan dengan pembesar dan Raja-Raja Melayu dengan menasihati Residen British dalam banyak perkara berkaitan hal ehwal dan bahasa Melayu.

Antara hasilnya ialah penulisan atau panduan Tatabahasa Melayu ini atau “Malay Grammar” yang diterbitkan pada 1913, tahun di mana beliau berkhidmat sebagai Pegawai Daerah Kuala Pilah.

Ia merupakan panduan awal piawai dan diedarkan kepada semua pegawai British Malaya semasa Pra dan Pasca Jepun yang ditugaskan sebagai penjawat awam di Tanah Melayu. Ia adalah panduan bahasa rasmi British Malaya.

Ia menarik dan menunjukkan secara jelas panduan tatabahasa berbahasa Melayu, evolusi Jawi-Rumi merangkumi ejaan, sintaks, adjektif, nahu sebutan, dan hukum penulisan di dalam Bahasa Melayu dengan ejaan Rumi. Ia dipermudahkan dengan struktur buku yang sepadan dengan hukum tatabahasa dalam Inggeris.

Contoh-contoh ayat yang digunakan di dalam handbook ini menggunakan ayat yang dipetik dari hikayat-hikayat Melayu terkenal seperti Hikayat Hang Tuah, Sulalatus Salatin, Hikayat Awang Sulong Merah Muda dan Bustan As-Salatin (lihat Bibliografi).

Selain tatabahasa panduan menulis surat untuk seorang British kepada seorang Melayu, dari petani, ketua kampung, pembesar istana dan raja Melayu. Panduan komprehensif ini juga menjadi rujukan setiap pegawai Inggeris yang perlu lulus peperiksaan Bahasa Melayu jika mahu dihantar bertugas di sini.

Tidak dinafikan ini salah satu cara bagaimana Inggeris memenangi hati orang Melayu bagi menjamin kedudukan mereka di Tanah Melayu, berbeza dengan penjajah lain sebelum (atau selepas) Inggeris tiba.

Namun, ia juga memastikan mereka lebih rapat dan mengenali selok belok sosiobudaya juga menyelami cara hidup masyarakat Melayu ketika itu untuk memudahkan urustadbir pejabat dan pentadbiran seharian British di Tanah Melayu. Penjajahan Inggeris ke atas Tanah Melayu lebih ‘lembut’ dan ‘dalam’ jika dibandingkan dengan pendudukan mereka di jajahan lain seperti Ireland, Afrika dan India.

Penentangan yang mereka terima di jajahan lain ini ‘mengajar’ bagaimana menawan hati dan jiwa orang Melayu ketika tiba di sini. Ianya lebih ‘subtle’ dan bersifat lebih ‘accomodating’ jika boleh digambarkan sedemikian rupa, walaupun wujud sahaja kekejaman dan penindasan Inggeris sepanjang tempoh mereka berada di Tanah Melayu.

Tanah Melayu adalah kawasan jajahan atau koloni British paling jauh ke Timur, merupakan pilihan eksotik dan dilihat sebagai cabaran kepada pegawai-pegawai muda British dan dikenali kerana tarikan alam semulajadi, keunikan masyarakat Melayu dan lain-lain komuniti selain memiliki sumber alam yang membuka lebih banyak peluang perniagaan bagi pedagang dan pegawai Inggeris ini tadi.

Hanya pegawai-pegawai muda Inggeris yang melepasi tahap minimum penguasaan lisan dan penulisan Bahasa Melayu sahaja yang dihantar bertugas di Tanah Melayu ketika itu. Tanah Melayu hanya khusus untuk pegawai dari kerajaan British yang benar-benar elit sahaja. Satu ujian bertulis dan lisan digunakan bagi mengukur tahap penguasaan Bahasa Melayu setiap calon yang mahu bertugas di Tanah Melayu.

Handbook ini dan beberapa buku lain membantu pegawai Inggeris ini tadi lulus ujian tersebut.

Bahasa Melayu ketika itu diangkat tinggi sebagaimana selayaknya ia patut diletakkan pada hari ini.


Jenama Hermes Asalnya Adalah Kedai Menjual Peralatan Kuda

Hermes (disebut Er-meh) satu jenama mewah yang menghasilkan barangan untuk wanita seperti scarf, tali pinggang, kasut dan yang lebih terkenal adalah beg tangan Birkin yang harganya mampu mencecah puluhan ribuan ringgit. Tapi tahukah anda bahawa jenama Hermes sebenarnya adalah kedai yang menjual barangan kraf kulit berkuda seperti abah-abah & pelana?

Therry Hermes telah membuka sebuah  kedai menjual kraf kulit peralatan berkuda pada tahun 1828, di  Pont Audemer,Paris. Dari situ dia menerima beberapa tempahan kulit untuk aktiviti berkuda, dan berjaya menarik perhatian golongan bangsawan. Therry seorang yang sangat dedikasi pada kerja, sentiasa memastikan kemasan juga kualiti yang tinggi  dari  hasil tangannya.

Pada tahun 1855 Hermes menerima anugerah  First Class Medal of the Exposition of Paris, dari situ semangatnya semakin berkobar-kobar untuk berjaya. Pada tahun 1867 beliau sekali lagi memenangi First Class Medal at the Expositions Universelles in Paris.

Charles-Emile Hermes anak lelaki Therry Hermes telah mengambil alih syarikat milik ayahnya, setelah Therry meninggal dunia pada tahun 1878. Di sini Charles telah melakukan sedikit  pembaharuan, di mana beliau telah menambah beberapa jenis barangan wanita  untuk aktiviti berkuda seperti jaket, tas tangan, kasut dan scarf.

Charles juga telah menukar lokasi kedai milik ayahnya  di 24 Rue du Faubourg Saint-Honore, Paris di mana kedai tersebut masih ada hingga kini. Charles seperti ayahnya yang bijak dalam bidang perniagaan, pada tahun yang sama beliau  telah membuka beberapa rantaian kedai kecil Hermes di Europah, Asia,Afrika Selatan dan Russia.

Tidak bersendirian, dua anak lelakinya Adolphe and Emile-Maurice turut membantu ayah mereka melakar beberapa lagi sejarah dalam bidang kraft berkuda. Pada tahun 1900 Hermes telah menghasilkan  sebuah beg  ‘Haut a Courroies’, di mana beg tersebut direka bagi tujuan memudahkan membawa barangan di atas pelana kuda . Hermes pernah menghasilkan jaket kulit berzip  untuk Putera Edward bermain golf, di mana ketika itu jaket hanya dijahit  bersama butang atau tidak.

Adolphe Hermes akhirnya meninggalkan perniagaan tersebut pada tahun  1919,akibat penurunan penjualan kraft barangan berkuda dan menjual syer pada  abangnya untuk  memiliki syarikat tersebut. Tidak membiarkan perniagaan terhenti di situ, Emile-Maurice telah mencipta semula beg ‘Haut a Courroies’  versi yang lebih kecil untuk wanita setelah mendengar keluhan isterinya tentang kesukarannya mencari beg yang dia sukai. Dua tahun kemudian Hermes secara rasminya  membuka dua buah cawangan di Amerika Syarikat,dan menghasilkan jubah mandian di bawah jenamanya.

Hermes sekali lagi mencipta sejarah apabila menghasilkan scarf dari sutera, dan menjadi begitu popular hingga digayakan oleh beberapa selebriti terkenal termasuk Jacqueline Kennedy pada tahun 1937. Rancak dengan perniagaanya, Hermes mengeluarkan pula minyak wangi di bawah namanya pada tahun 1950.

Robert Dumas Hermes secara rasmi mengambil alih tampok perniagaan, apabila Emile-Maurice Hermes neninggal dunia pada tahun 1951. Pada tahun yang sama Hermes mula,menghasilkan dan mengunakan kotak ikonik  orange mereka  bagi setiap pembelian barangan jenamanya. Sejarah beg Birkin  yang begitu  terkenal seluruh dunia, terhasil pada tahun 1981.

Di mana pelakon british Jane Birkin ditawarkan menaiki pesawat kelas pertama, kebetulan pengerusi Jean Louis Dumas ada di situ. Melihat Jane yang marah mengenai beg jerami yang besar dan terkoyak, ketika cuba meletakkan beg tersebut di rak  barangan atas  tempat duduknya. Perniagaan yang berjaya adalah perniagaan yang mampu, menyelesaikan masalah penguna.

Dari situ idea untuk membuat beg tangan yang besar dan cantik terhasil, dia yakin bukan Jane seorang sahaja mengalami masalah yang tersebut malah semua wanita. Namun untuk memiliki beg tangan Birkin, anda perlu mendaftarkan nama dalan senarai menunggu, kerana beg tersebut dihasilkan daripada  kulit buaya yang matang dan  burung unta. Adakalanya anda perlu menunggu, hampir 6 tahun lamanya.

Kini anda tidak perlu menunggu selama itu, setelah Hermes mula menjualnya secara terbuka. Hari ini  Hermes masih lagi dimiliki oleh keturunan Therry Hermes selama 6 generasi, dan berjaya meletakan jenama tersebut ke peringkat yang paling tinggi dan menjanjikan kualiti juga  kemewahan pada jenama mereka. Siapa sangka barangan berkelas dunia  untuk wanita , asalanya dari sebuah perniagaan kraf berkuda sehingga hari ini mereka masih lagi mengekalkan gambaran seekor kuda menarik sebuah pedati pada logonya.

Hanya sebuah beg  sebuah jenama yang mampu mengubah status seorang wanita, mencerminkan taraf dan kedudukannya. Itulah  Hermes .

Artikel dikirimkan oleh Kejora Mawaddah untuk The Patriots.


Fosil 80 Juta Tahun Bukti Kewujudan Sotong Gergasi

Bukan sesuatu yang asing bila mendengar berita sotong gergasi terperangkap dalam jala nelayan lautan dalam atau terdampar di pantai. Kebiasaannya, sotong sebegini berukuran panjang antara 10 hingga 13 meter dan berat mencecah lebih 300 kg. Tetapi dengan mengamati dua fosil rahang bawah sotong yang ditemui di Empangan Haboro-futamata, Hokkaido pada 2015, sebenarnya nenek moyang mereka jauh lebih besar daripada apa yang kita sangka.

Teori ini dikemukakan oleh sepasukan penyelidik diketuai Kazushige Tanabe menerusi laporan kajian yang diterbitkan dalam jurnal Acta Palaeontologica Polonica. Pentarikhan karbon menunjukkan fosil ini berusia sekurang-kurangnya 80 juta tahun sekaligus menempatkannya dalam tempoh akhir Zaman Cretaceous.

Disebabkan kedua-dua rahang masih terpelihara dengan baik, ini membolehkan Tanabe dan rakan-rakan penyelidiknya membandingkan fosil yang ditemui dengan fosil dan spesimen sefalopod hari ini. Perbandingan ini membantu mereka mengenalpasti spesies mana yang paling hampir dengan fosil mereka.

Hasilnya, salah satu daripada rahang fosil yang dikenali dengan nama Nanaimoteuthis hikidai ada kaitan dengan sejenis sotong kurita iaitu sotong pontianak. Dengan mengambil kira saiz muncung dengan saiz badan sotong moden itu, Tanabe percaya panjang badan tanpa semua lengan Nanaimoteuthis hikidai ialah melebihi dua kaki. Ia mungkin kecil di mata manusia tetapi ia masih sesuatu yang besar dalam dunia sotong kurita.

Sementara satu lagi fosil rahang sotong yang diberi nama Haboroteuthis poseidon milik sefalopod yang jauh lebih besar. Ukuran kresta yang dibuat pasukan pengkaji mendapati ia mempunyai panjang 6 cm, jauh lebih besar berbanding sotong gergasi (4.5 cm) atau sotong Humboldt (4.8 cm). Ini menunjukkan spesies haiwan laut purba itu mempunyai saiz sama atau lebih besar daripada spesies sotong gergasi moden.

Penemuan ini turut membuktikan sotong bersaiz seperti Kraken sebenarnya wujud sekurang-kurangnya pada era pra-sejarah. Komuniti saintifik mungkin menganggap kisah Kraken sebagai kisah dongeng tetapi penemuan fosil sebegini menunjukkan tiada yang mustahil dalam dunia haiwan marin purba.

RUJUKAN:

Black, Riley. (2015). Newfound Fossil Octopus and Squid Were Giants. National Geographic.


Mr Beast Sponsor 1000 Orang Buta Untuk Kembali Melihat

Hampir setiap hari kita akan dihidangkan dengan pempengaruh ataupun influencer yang berperangai pelik-pelik. Tidak kiralah di facebook, twitter, tiktok dan youtube sekalipun, golongan ini tetap wujud. Bila ditegur, terus melenting. Siap cakap lagi itu hanya sekadar konten untuk uji orang sekeliling.

Jika diperhatikan, budaya influencer perangai pelik-pelik ni berasal daripada Barat. Dekat sana korang boleh tengok bermacam konten termasuk yang pelik-pelik. Mungkin kita tengok konten deme dapat sambutan, kita pun buat juga tanpa menyedari ia terkadang tidak sesuai uruf masyarakat.

Disebalik segala keanehan dan perangai bukan-bukan sesetengah influencer, masih lagi wujud influencer yang berhati. Antaranya adalah Mr Beast. Mesti korang semua kenal sebab dia banyak kali viral seperti buat Squid Game dalam dunia sebenar.

Siapa sebenarnya Mr Beast ni?

Mr Beast atau nama sebenarnya iaitu Jimmy Donaldson adalah seorang youtuber yang berasal daripada Amerika Syarikat. Dia bermula di youtube pada awal tahun 2012 ketika berumur 13 tahun. Pada masa tu, konten Mr Beast lebih fokus kepada mengira kekayaan youtuber lain.

Memasuki tahun 2018, video yang diupload oleh Mr Beast mulai viral sehingga mencecah ribuan tontonan dalam masa beberapa hari sahaja. Bermula di situ banyak video Mr Beast yang viral sehingga menjadi semakin popular. Macam biasa kalau nak bertahan, korang mesti keluar daripada zon selesa dan tidak terlalu bergantung kepada satu benda je. Sebab setiap benda ada had tempoh tertentu.

Mr Beast pun pelbagaikan kontennya kepada banyak perkara seperti main game dan react. Malah dia juga buka kedai jual burger. Kalau dia lahir dekat Malaysia, mungkin sekarang dia tengah tayang honda ketam second hand recon sambil cakap, “mana budak target, dah jadi CEO?”

Walau bagaimanapun berita baiknya adalah Mr Beast tak berperangai sedemikian rupa. Sebab apa yang dilakukan sangat mulia dan mungkin kita sendiri tak pernah terfikir nak buat.

Apa yang Mr Beast buat?

Dia telah bertekad untuk membantu 1000 orang hampir hilang penglihatan dan buta agar dapat melihat seperti biasa dengan cara pembedahan katarak. Kesemua individu yang dibantu ini memang dah putus harapan untuk sembuh sebab mereka kekurangan duit untuk merawat mata.

Bagi tujuan itu, Mr Beast telah meminta Jeff Levenson mengetuai program pembedahan katarak melibatkan 1000 orang buta. Ternyata Jeff Levenson juga turut berkongsi visi dengan Mr Beast. Sebab dia sendiri pernah menjalani pembedahan katarak. Setelah matanya betul-betul pulih, Jeff Levenson berasa sangat takjub kerana dapat melihat dunia dengan lebih jelas.

Jadi Jeff Levenson mahukan orang lain dapat merasai seperti nikmat yang dia dapat. Tapi 1000 orang yang cuba dipulihkan oleh Jeff Levenson hanyalah sebahagian kecil yang alami masalah buta dan hampir buta. Sebab ada lebih kurang 200 juta lagi insan yang mengalami masalah sama tetapi tidak miliki wang untuk cuba ubatinya.

Dalam pusingan pertama, 40 orang pesakit telah dipilih untuk menjalani pembedahan katarak. Paling menarik sekali adalah Jeff Levenson hanya mengambil masa satu hari sahaja untuk melakukan semua pembedahan. Para pesakit pulak tidak menyangka ada orang yang sudi membantu mereka. Malah sanggup menawarkan rawatan secara percuma semata-mata mahu melihat mereka sembuh.

Apa yang dilakukan oleh Mr Beast ada diabadikan dekat saluran youtube dia. Kepada influencer dan youtuber di luar sana, sila contohi Mr Beast. Buat konten yang membina dan dapat membantu masyarakat. Bukan sekadar konten murahan yang bertujuan untuk mengaut keuntungan semata-mata. Kena ingat tak semua daripada Barat tu buruk, mana yang baik tu kita boleh ambil jadi pedoman.

Rujukan

Sottile, Z. (2023, Januari 30). YouTube star MrBeast helps 1,000 blind people see again by sponsoring cataract surgeries. CTV News. Dipetik daripada https://www.ctvnews.ca/sci-tech/youtube-star-mrbeast-helps-1-000-blind-people-see-again-by-sponsoring-cataract-surgeries-1.6251398


Teknologi Memendekkan Masa

Adakah anda merasakan seolah-olah masa berlalu dengan cepat? Ramai yang mengalami situasi ini terutamanya ketika sedang melayari internet, bermain permainan video ataupun menonton video di Youtube. Kita berasakan seolah-olah masa berlalu dengan sangat pantas. Selain itu, ketika kita baru sahaja ingin menikmati cuti hujung minggu, tiba-tiba kita sudah perlu untuk masuk kerja. Kita berasakan seolah-olah banyak lagi perkara yang kita tidak selesaikan. Sebenarnya perkara ini telah lama disabdakan oleh Nabi Muhammad S.A.W. sejak 1400 tahun dahulu.

Semasa saya mengikuti satu kuliah daripada
guru yang saya muliakan Al Fadhil Ustaz Fawwaz Md Jan, beliau telah
mensyarahkan satu hadis akhir zaman yang agak mendalam bagi saya iaitu
berkenaan masa.

Dalam satu
hadis akhir zaman yang diriwayatkan oleh Abu Hurairah r.a., bahawasanya
Rasulullah S.A.W. telah bersabda:

Tidak tiba hari kiamat sehingga masa berdekatan. Setahun seperti sebulan, sebulan seperti seminggu, seminggu seperti sehari, sehari seperti satu jam, satu jam seperti percikan api. (Riwayat Imam Ahmad)

Dalam hadis
lain yang diriwayatkan oleh Abu Hurairah r.a. bahawa Nabi Muhammad S.A.W. telah
bersabda yang bermaksud: “Waktu akan semakin singkat, harta melimpah ruah,
fitnah akan menyebar dan banyak terjadi pembunuhan. Dapat kita lihat disini
bahawa tanda dekatnya kiamat adalah dengan singkatnya waktu dan perkara ini
kita dapat rasakan pada zaman sekarang.

Ramai ulama’ seperti Imam Ibn Hajar di dalam Fath al-Bari telah membahaskan berkenaan hadis ini bahawa yang disebut sebagai singkatnya waktu bukanlah waktu iu secara zahir menjadi pendek ataupun bumi berputar semakin laju tapi maksud sebenar hadis ini adalah hilangnya keberkatan dan ini merupakan tanda hampirnya kiamat. Al Fadhil Syeikh Ahmad Fahmi Zam Zam juga turut mensyarahkan hadis ini di dalam kitabnya 40 Hadis Peristiwa Akhir Zaman dengan syarahan yang sama. Namun begitu, guru yang saya muliakan al Fadhil Ustaz Fawwaz Md Jan, telah mensyarahkan berkenaan hadis ini dengan sedikit berbeza berdasarkan beberapa tafsiran ulama yang membawa maksud, berlakunya kepesatan kemajuan teknologi telah menyebabkan masa dirasakan pendek. Berdasarkan hadis tersebut sebenarnya masa bukannya berkurang. Hakikatnya masa tetap 24 jam. Yang dimaksudkan dengan masa dirasakan pendek adalah berlaku kemajuan teknologi sehingga masa dirasakan bagaikan air yang mengalir.

Sebenarnya
perkara ini telah dibuktikan berdasarkan satu kajian yang dijalankan oleh ahli
psikologis yang menunjukkan bahawa penggunaan teknologi yang berterusan telah
menyebabkan otak kita lebih efisien dalam memproses maklumat menyebabkan kita
terpedaya dalam memikirkan masa berlalu dengan pantas. Ini secara tidak langsung
menyebabkan persepsi masa kita turut berubah sehingga menganggap bahawa masa
sedang berjalan dengan lebih pantas berbanding kelajuannya yang sebenar.

Menurut Aoife
McLoughlin, seorang ahli psikologi dari kampus Singapura Universiti James Cook,
menyatakan beliau telah menemui beberapa buah petunjuk bahawa berinteraksi
dengan teknologi dan masyarakat yang berpusatkan teknologi telah meningkatkan
sejenis perentak dalam diri kita. Beliau berkata walaupun hal ini mungkin dapat
membantu kita supaya bekerja dengan lebih cepat, ia juga menyebabkan kita
berasa tertekan akibat (lajunya) masa.

Kajian beliau adalah
tertumpu pada kelompok-kelompok manusia yang sentiasa berhubung dengan
teknologi dan kelompok-kelompok manusia yang jarang menggunakannya lalu
membandingkan bagaimana persepsi setiap individu dari kedua-dua buah kelompok
itu berkenaan peredaran masa. McLoughlin telah menemukan bukti bahawa persepsi
kita terhadap (pergerakan) masa kini semakin cepat dengan adanya telefon
pintar. Beliau mendapati bahawa orang-orang yang sentiasa berada di atas talian
atau leka dengan komputer atau telefon pintar, mereka ini menganggap jumlah
masa yang telah berlalu jauh lebih panjang berbanding individu yang jarang
menggunakan teknologi.

Kelompok yang
leka dengan teknologi semasa duduk di dalam sebuah bilik akan menganggap bahawa
satu jam telah berlalu walaupun pada hakikatnya baru hanya 50
minit. Perbezaan persepsi itu boleh membuatkan mereka berasa tertekan
kerana mereka lebih cenderung merasakan bahawa masa berlalu dengan begitu
pantas, lebih pantas berbanding rakan-rakan mereka yang tidak menggunakan
teknologi.

Dan hal ini
juga tidak hanya berlaku pada individu yang sering menggunakan teknologi.
Perkara-perakara yang berkaitan dengan teknologi juga akan membuatkan kita
berasa yang sama. McLoughlin mendapati bahawa orang yang membaca iklan tentang
keluaran iPad terkini turut merasakan bahawa masa berlalu lebih cepat jika
dibandingkan dengan individu yang membaca petikan (iklan) daripada (atau
berbentuk) yang bukan teknologi.

“Keadannya
hampir seakan-akan kita cuba meniru teknologi dan cuba menjadi lebih cepat dan
lebih cekap,” kata McLoughlin kepada ScienceAlert. “Ia seolah-olah ada sesuatu
tentang teknologi itu sendiri yang menyebabkan kita meningkatkan deria perentak
(pacemaker) dalam diri kita, deria yang mengukur kadar peredaran masa.”

Penemuan ini
menyokong nasihat-nasihat lazim di televisyen dan juga radio yang mencadangkan
supaya kita semua mengambil sedikit masa untuk merehatkan diri dari
(penggunaan) media sosial dan internet dalam setiap minggu untuk melambatkan
deria perentak tersebut.

McLoughlin juga
sedang mengkaji sama ada fenomena ini mempunyai sebarang kesan positif atau
negatif jangka panjang terhadap kehidupan kita. Kajian beliau yang lain telah
membuktikan bahawa penggunaan teknologi dapat membantu kita memproses maklumat
dengan lebih cekap, dan sebenarnya menjadi lebih cepat dalam melaksanakan tugas
sekaligus hal ini dapat membantu kita menjimatkan waktu dalam jangka panjang.

“Pada sisi
positif, kadar kelajuan pemprosesan yang lebih cepat mungkin merupakan sebuah
kelebihan dalam banyak keadaan,” kata McLoughlin. Tetapi, beliau turut
melakukan kajian tentang kesan jangka panjang bagi kadar kelajuan tersebut.

“Saya rasa ia
akan membawa kepada peningkatan ketertekanan (stress) yang berfaktorkan masa,
yang mana (stress ini) dikaitkan dengan penyakit jantung,” katanya lagi.
“Tekanan-berfaktor-masa yang tinggi juga berhubung rapat dengan kemurungan bagi
kaum lelaki dan perempuan di samping turut berkait rapat dalam meningkatkan
tahap kemurungan kepada wanita yang bekerja di luar rumah.”

Kalau kita lihat dari sudut pandang Islam, sebenarnya singkatnya masa itu disebabkan keberkatan masa itu telah ditarik sedikit demi sedikit daripada kita. Apakah yang dimaksudkan dengan berkat? Berkat ini bahasa mudahnya bermaksud bertambah dan berkembang. Istilah ini adalah untuk menunjukkan kebaikan yang banyak sebagaimana kita dapat lihat pada kehidupan para salafus soleh terdahulu, bagaimana ibadah dan amalan mereka. Sebagai contoh kita ambil Imam Nawawi rhm. Imam Nawawi merupakan seorang ulama’ yang terkenal dengan keilmuannya yang tinggi. Namun begitu, beliau dikurniakan umur yang pendek tetapi penuh berkah. Beliau meninggal semasa berumur tidak sempat mencecah 45 tahun, namun jumlah karyanya jika diikutkan melebihi hayat hidupnya iaitu sekitar 40 kitab. Begitu juga dengan Imam al-Ghazali yang meninggal ketika berumur 55 tahun. Perlu difahami bahawa kitab-kitab karangan mereka ada yang setebal beratus halaman dan memakan sehingga berjilid-jilid.

Imam kita dalam
akidah ahlus sunnah wal jamaah Imam Abu Hasan al Asya’ari juga pernah menulis
tafsir sebanyak 600 jilid yang kini disimpan di perpustakaan an Nizamiah di Baghdad.
Selain itu, kita boleh lihat juga amalan para sahabat dan salafus soleh yang
mana mereka boleh mengkhatamkan al-Quran dalam masa satu malam dan melakukan
solat sunat beratus rakaat. Semuanya adalah kerana mereka telah diberikan
karamah oleh Allah S.W.T. untuk beribadah kepada-Nya dan diberikan masa yang
berkat lagi bermanfaat.

Pada zaman sekarang, kita dapat lihat manusia tidak dapat dipisahkan dari teknologi sehingga terdapat sekelompok manusia yang digelar nomophobia yang membuatkan mereka tidak dapat dipisahkan dengan telefon pintar mereka. Teknologi juga telah menyebabkan manusia menjadi kurang produktif menyebabkan mereka tidak dapat melakukan perkara lain kecuali bermain telefon pintar. Ada yang kerja seharian mereka terganggu disebabkan ketagihan permainan video game. Perkara ini sangat parah jika tidak dibendung kerana ia akan memberikan masalah terhadap kesihatan kita. Walaupun denagn status kita sebagai umat yang sangat dekat dengan akhir zaman, kebanyakkan daripada kita masih leka dalam mengingati Allah S.W.T. Kepesatan teknologi telah menyebabkan kita lalai dalam mengerjakan suruhan Allah S.W.T. Tanpa kita sedari, keberkatan masa kita ditarik sedikit demi sedikit.

Kesimpulannya, masa
pada hakikatnya tidaklah bergerak dengan lebih pantas (berbanding biasa) – ia
hanya persepsi otak kita sahaja. Dan berita buruknya pula adalah kita terlalu
sibuk menggunakan teknologi sehingga tidak berpeluang menghargai masa lapang
yang telah dirugikan untuk melakukan pelbagai lagi perkara yang berfaedah.
Betapa ironinya, kerana teknologi sepatutnya memendekkan masa kita namun
membuatkan kita tidak dapat melakukan banyak perkara. Ini bukan bermaksud kita
tidak perlu menggunakan teknologi tetapi kita seharusnya perlu berpada-pada
agar tidak membawa mudarat kepada kita.

RUJUKAN:

Syeikh Ahmad Fahmi Zam Zam. 40 Hadis
Peristiwa Akhir Zaman.

Chris Draper. (2015). Technology is
making our perception of time flow quicker, according to new study. Glitch
News. https://glitch.news/2015-11-25-technology-is-making-our-perception-of-time-flow-quicker-according-to-new-study.html

Elizabeth Knowles. (2015). Technology
is Speeding Up Our Perception of Time. The Science Explorer. http://thescienceexplorer.com/technology/technology-speeding-our-perception-time

Fiona Macdonald. (2015). Science
Says That Technology Is Speeding Up Our Brains’ Perception of Time. Science
Alert. https://www.sciencealert.com/research-suggests-that-technology-is-speeding-up-our-perception-of-time

Jonathan Wells. (2015). Technology
is ‘speeding up our sense of time’. Telegraph.co. https://www.telegraph.co.uk/men/the-filter/technology-is-speeding-up-our-sense-of-time/


Sejarah Penggunaan Helmet Oleh Abang Tentera

Penggunaan helmet dalam tentera sudah sangat lama dan merentasi sejarah. Sumeria, Akkadia, Assyiria, Greek, Roman adalah antara ketamadunan yang mempunyai rekod tentera menggunakan helmet sebagai kelengkapan p3rang dengan tujuan melindungi muka dan kepala. Ia basic PPE dalam kombat.

Tamadun Mesopotamia diketahui menggunakan helmet sejak kurun ke 4. Helmet mereka diperbuat dari plat besi dan gangsa, berserta kulit dan perak. Ia dihias dengan corak pelepah dan mempunyai rantaian besi utk melindungi kepala. Ia digunakan oleh tentera biasa.

Sekitar kurun 1 sblm Masihi hingga kurun ke 3AD, helmet gaya Imperial Gallic dan Imperial Italic digunakan dengan meluas, sesuai dengan era empayar Rom. Rupa-bentuknya lebih pelbagai mengikut wilayah dan pasukan tertentu.

Sewaktu era P3rang Dunia, helmet tentera dibuat dari besi. Ia dibina tanpa ada elemen kesenian tetapi boleh dihasilkan dalam skala besar. Bentuknya juga amat ringkas dan memadai sebagai PPE melindungi kepala. Helmet Brodie adalah helmet yang awal digunakan British pada WW 1.

Maka negara bertelagah masing2 menghasilkan helmet dari keluli atau besi. British memperkenalkan Brodie Helmet, Jerman menggunakan Stalhelm. Menjelang WW2 semua helmet kombat dipertingkatkan dan diperbaiki kualitinya dengan rekabentuk yang lebih selamat.

Dalam era moden, helmet balistik digunakan dengan meluas dan bahan asas helmet kombat masih sama dengan menggunakan keluli tetapi diperkukuh dengan material kevlar. Keselesaan juga diperbaiki. Tambahan aksesori seperti Picatinny rail membolehkan helmet dilengkapi alatan pandang malam.

Ballistic helmet ini secara asasnya dibina untuk hentikan peluru. Ia mempunyai taraf keselamatan berbeza dan material yg digunakan kebiasaannya adalah kevlar. Tentera kita menggunakan helmet PASGT versi BK3 yg mula diperkenal pada tahun 1993.

Helmet ini mempunyai 19 lining kevlar serta fabrik balistik aramid yg disadur dengan resin fenolik. Ia mempunyai taraf ketahanan type IIIA iaitu mampu menahan peluru senjata ringan. Walaubagaimana pun ini tak bermaksud helmet ini kalis peluru.

Malah ada juga helmet yg dibina lengkap dengan aksesori komunikasi radio. Ia memperbaiki komunikasi antara pasukan tempur. Bahan kevlar meningkatkan lagi tahap keselamatan pengguna dari serpihan dan peluru dan ia lebih ringan banding helmet zaman p3rang dunia.

Tentera Darat pada masa sekarang menggunakan helmet generasi baru yg dipanggil FAST. Ia lebih ringan, dan direka khusus untuk membolehkan pengguna melengkapkan helmet tersebut dgn aksesori tambahan spt alatan komunikasi,alat pandang malam,kelengkapan CBNR, kamera, goggle dan bateri.

Walau bagaimanapun, helmet sedia ada sekarang versi PASGT masih digunakan kebanyakan pasukan tentera kita. Ia akan digantikan secara berperingkat dengan FAST dan keutamaan adalah pada pasukan khusus. Rejimen Renjer 7 Para adalah pengguna pertama helmet FAST.

FAST (Future Armor Shell Technology) helmet ini merupakan kesinambungan ECH (Enhanced Combat Helmet) yang dibangunkan di Amerika utk pasukan khas. Ia dibina dgn 25% pengurangan berat dan lebih modular. Ia menjadi pilihan pasukan khas kerana tidak terlalu berat.
Pemilihan FAST adalah selaras dengan program FSS atau Future Soldier System yg dibangunkan Tentera Darat. FSS akan meningkatkan keupayaan tempur pasukan infantri kita dgn lebih efisien,dgn maklumat kombat dihantar terus kepada pasukan dan membolehkan keputusan dibuat serta merta.